title: Lulu

text: Kevyen musiikin puolella Lulu tunnetaan samaiseen oopperaan pohjautuvana, Tuula Amberlan esittämänä iskelmäkappaleena, jonka Ensio Music julkaisi vuonna 1984.


title: Madsen M50

text: Madsen M50 on tanskalaisen Dansk Industri Syndikatin suunnittelema ja valmistama massasulkutoiminen 9 mm Parabellum/Luger kaliiperinen konepistooli.


title: Madsen M50

text: M50 perustui Madsenin aiempaan M46-konepistooliin ja erosi siitä lähinnä aiemman mallin virityslevyn korvanneella yksinkertaisella viritystapillaan.


title: Madsen M50

text: Madsen M46/50/53 -konepistoolimallit suunniteltiin mahdollisimman yksinkertaisiksi ja helposti massatuotantovälineillä tuotettaviksi aseiksi. Ainoat koneistusta vaativat osat ovat piippu ja lukko, runko koostuu kahdesta takaosastaan toisiinsa saranoidusta teräspellistä prässätystä puolikkaasta, joita rungon etuosaan ruuvattava piipun kiinnitysholkki pitää yhdessä. Purettaessa ase huoltoa ja puhdistusta varten se avataan kuin kirja. Lipaskuilun takana on kahvavarmistimen vipu.


title: Madsen M50

text: Madsenin M46/50 -mallien lipas oli suora tankolipas, mutta M53:n lippaasta tehtiin käyrä syöttövarmuuden lisäämiseksi.


title: Madsen M50

text: Madsenia myytiin vain vähän, lähinnä Etelä-Amerikan maihin, vaikka esimerkiksi Englannissa sitä kokeiltiin Sten-konepistooliin mahdollisena seuraajana.


title: Sysmän Suvisoitto

text: Sysmän Suvisoitto on vuonna 1986 Sysmässä perustettu monitaiteinen maaseutufestivaali. Sysmän Suvisoiton perusti kesäsysmäläinen viulisti ja kapellimestari Ari Rasilainen. Suvisoitto kuuluu Finland Festivals -tapahtumiin.


title: Kelirikkoalus Aallokas

text: Yhteys- ja kelirikkoalus Aallokas oli Laatokan rannikkojoukkojen käyttöön valmistettu alus. Talvisodan alkaessa alus aseistettiin 75 millimetrin tykeillä ja se muutettiin tykkiveneeksi Suomen Laatokan-laivastoon, jonka suurin alus se oli. "Aallokas" siirtyi Moskovan rauhan jälkeen Neuvostoliitolle ja se nimettiin Šeksnaksi (). Alus romutettiin 26. kesäkuuta 1961.


title: Kelirikkoalus Aallokas

text: "Aallokas" rakennettiin 1936 Sortavalan Telakka ja Konepaja Oy:n telakalla. Sillä oli talvisodassa aseistuksenaan kaksi 75 mm:n tykkiä ja kaksi 40 mm:n ilmatorjuntatykkiä. Se oli Suomen Laatokan-laivaston suurin ja uusin alus sekä tykkiveneiden laivasto-osaston lippulaiva. Tähän osastoon kuuluivat myös tykkiveneet "Aunus", "Tarmo" ja "Vulcan". Osaston johtaja oli kapteeniluutnantti Asikainen.


title: Kelirikkoalus Aallokas

text: 14. joulukuuta 1939 ja 12. tammikuuta 1940 välillä "Aallokas", "Tarmo" ja "Vulcan" suorittivat 11 retkeä Laatokalla. Retkien tarkoituksena oli tulittaa neuvostoliittolaisten maa-asemia. Aallokasta tulitettiin ensimmäisen kerran maalta sen ollessa Tarmon kanssa retkellä, mutta laukaukset jäivät lyhyiksi eivätkä saaneet aikaan tuhoa. Näillä retkillä neuvostojoukkoja kohti ammuttiin yhteensä 150 kappaletta 75 mm:n kranaatteja. Tammikuun lopulla ei Laatokalla voitu käyttää kuin Aallokasta, sillä järven jääpeite oli liian vahva. 2. helmikuuta Aallokas sai vähäisiä vaurioita neuvostoliittolaisten koneiden hyökkäyksessä ja muutama mieheistön jäsen loukkaantui.


title: Kelirikkoalus Aallokas

text: Moskovan rauhansopimuksen mukaisesti "Aallokas" ja muuta Laatokan-laivaston alukset jätettiin Laatokalle. Aallokas liitettiin Neuvostoliiton laivaston koulutusalusten osastoon 24. elokuuta 1940.


title: Kelirikkoalus Aallokas

text: Jatkosodan alettua Aallokkaalla oli aseistuksenaan kaksi 76,2 mm:n tykkiä, yksi 20 mm:n ilmatorjuntatykki, kaksi 12,7 mm:n konekivääriä ja yksi nelinkertainen 7,62 mm:n konekivääri, joten aluksesta tuli tykkivene ja se liitettiin Neuvostoliiton Laatokan-laivastoon nimellä Šeksna 3. elokuuta 1941. Elokuussa Šeksna oli muiden Laatokan-laivaston tykkiveneiden kanssa suojaamassa Hiitolan seudulla saarroksissa olevia 142. tarkka-ampujadivisioonaa ja 198. moottoridivisoonaa ja joukkojen evakointia. Šeksna kuljetti vuoden 1941 lopulla muiden Laatokan-laivaston alusten tavoin rahtia piiritettyyn Leningradiin, mutta aluksen polttoaineen puute jarrutti pian kuljetuksia.


title: Kelirikkoalus Aallokas

text: Vuonna 1942 Šeksna jatkoi kuljetuslaivana toimimista ja kuljetuslaivojen suojaamista. 28. elokuuta 1942 kuljetuslaivasto, johon Šeksna kuului joutui kahden italialaisen torpedoveneen hyökkäyksen kohteeksi, mutta hyökkäys torjuttiin Šeksnan avulla. Laiva kuului marraskuussa 1942 perustettuun erikoisosastoon, jonka ansiosta purjehduskausi kesti pidempään kuin edellisenä vuonna.


title: Kelirikkoalus Aallokas

text: Šeksna poistettiin Laatokan-laivaston sota-alusten listalta 13. huhtikuuta 1943 ja luokiteltiin kuljetusalukseksi.


title: Kelirikkoalus Aallokas

text: Šheksna luokiteltiin yhteysveneeksi 29. marraskuuta 1947, poistettiin käytöstä 27. joulukuuta 1956, jolloin siitä tuli lämmitysvene OT-33 ja 26. kesäkuuta 1961 se poistettiin laivaston luetteloista ja romutettiin.


title: Saint-Sulpicen kirkko

text: Saint-Sulpice [] on Pariisin toiseksi suurin kirkko. Se on pituudeltaan 113 metriä, leveydeltään 58 metriä ja korkeudeltaan 34 metriä ja on siten vain vähän pienempi kuin Notre Dame. Kirkko on omistettu Pyhälle Sulpicius Hurskaalle, Bourgesin piispalle.'


title: Saint-Sulpicen kirkko

text: Kirkon edustalla sijaitsee Place Saint-Sulpice -aukio.


title: Saint-Sulpicen kirkko

text:
Kirkko on jo toinen vanhan roomalaisen kirkon perustusten paikalle rakennettu. Ensimmäinen rakennus oli 1200-luvulta ja siihen tehtiin laajennuksia aika ajoin aina vuoteen 1631 saakka. Nykyisen rakennuksen peruskiven laski seurakuntapappi Jean-Jacques Olier vuonna 1646. Rakennustyöt jatkuivat 140 vuotta ja vuonna 1732 kirkko oli valmis lukuun ottamatta länsipäätyä, jonka rakentaminen aloitettiin 1776.
Kirkon urut rakensi François-Henri Clicquot vuosina 1776–1781. Urut uudisti Aristide Cavaillé-Coll vuonna 1862, minkä jälkeen ne olivat Ranskan suurimmat. Cavaillé-Collin toiveesta pääurkuriksi tuli tällöin kuuluisa urkuvirtuoosi ja säveltäjä Louis-James-Alfred Lefébure-Wély. Hänen kuoltuaan urkurina toimi urkusinfonian isänäkin muistettu säveltäjä Charles-Marie Widor vuosina 1870–1933. Widoria puolestaan seurasi pääurkurina hänen oppilaansa säveltäjä Marcel Dupré, joka hoiti virkaa 1934–1971.


title: Saint-Sulpicen kirkko

text: Vuonna 1727 Saint-Sulpicen pappi Languet de Gercy määräsi kirkon uudistamisen yhteydessä rakennettavaksi aurinkokellon voidakseen määrittää kevätpäiväntasauksen, koska sen mukaan määräytyy pääsiäisen ajankohta. Lattiaan upotettiin pronssinen meridiaanilinja, jonka päähän pystytettiin 11 metriä korkea marmoriobeliski. Sen huipulla oli pallo ja risti. Valmistumisvuosi oli 1743. Kellon suunnitteli englantilainen kelloseppä ja astronomi Henry Sully.


title: Saint-Sulpicen kirkko

text: Etelänpuoleiseen ikkunaan asetettiin linssisysteemi, joka ohjasi auringonvalon niin, että se osui talvipäivänseisauksena meridiaanilinjan obeliskinpuoleiseen päähän ja päiväntasauksina kuparilaattaan lähellä alttaria. Kelloa käytettiin hyväksi myös monissa tieteellisissä mittauksissa ja se tavallaan suojeli kirkkoa tuhoutumasta Ranskan vallankumouksen aikana.


title: Saint-Sulpicen kirkko

text: Jules Massenet’n oopperan "Manon" toinen näytös tapahtuu Saint-Sulpicessa.


title: Saint-Sulpicen kirkko

text: Dan Brownin romaani "Da Vinci -koodi" vuodelta 2003 toi Saint-Sulpiceen turistivyöryn. Turistit halusivat nähdä ”Ruusulinjan”, jota nimitystä romaanissa käytetään aurinkokellon meridiaanilinjasta.


title: Tianna Bartoletta

text: Tianna Bartoletta (o.s. "Madison", s. 30. elokuuta 1985 Elyria, Ohio) on yhdysvaltalainen yleisurheilija ja rattikelkkailija. Hän on pituushypyn ja 4 × 100 metrin viestijuoksun olympiavoittaja sekä pituushypyn kaksinkertainen maailmanmestari.


title: Tianna Bartoletta

text: Vuonna 2005 Bartoletta voitti pituushypyssä NCAA-mestaruuden sisä- ja ulkoradoilla. Samana vuonna hän voitti Helsingin MM-kisoissa maailmanmestaruuden ennätyksellään 689. Moskovan sisäratojen MM-kisoissa 2006 hän voitti hopeaa tuloksella 680. Osakan MM-kilpailuissa 2007 hän oli kymmenes tuloksella 647.


title: Tianna Bartoletta

text: Istanbulin sisäratojen MM-kilpailuissa 2012 Bartoletta oli 60 metrin juoksussa kolmas ajalla 7,09. Lontoon olympialaisissa 2012 hän juoksi aloitusosuuden Yhdysvaltain joukkueessa, joka voitti 4 × 100 metrin viestin maailmanennätysajalla 40,82. 100 metrin juoksussa hän sijoittui neljänneksi. Sopotin sisäratojen MM-kilpailuissa 2014 Bartoletta oli 60 metrin juoksussa kolmas ajalla 7,06. Pekingin MM-kisoissa 2015 Bartoletta voitti kultaa uudella ennätyksellään 714.


title: Tianna Bartoletta

text: Bartoletta voitti pituushypyn olympiakultaa Rio de Janeirossa 2016 hypättyään viidennellä kierroksella ennätyksensä 717 cm. Lisäksi hän juoksi avausosuuden kultaa voittaneessa Yhdysvaltojen pikaviestijoukkueessa. 100 metrillä hän karsiutui välierissä. Lontoon MM-kilpailuissa 2017 hän saavutti pituushypyssä pronssia tuloksella 697.


title: Tianna Bartoletta

text: Bartoletta on saavuttanut IAAF World Relays -kilpailujen 4 × 100 metrin viestissä kultaa 2014 ja hopeaa 2015. Hän on voittanut Yhdysvaltain mestaruuden sisäradoilla 60 metrin juoksussa vuosina 2012, 2014 ja 2015 sekä ulkoradoilla 100 metrin juoksussa vuonna 2014 ja pituushypyssä vuoaina 2015 ja 2017.


title: Tianna Bartoletta

text: Bartoletta on kilpaillut myös rattikelkkailussa ja sijoittui kolmanneksi ensimmäisessä rattikelkkailun maailmancupin osakilpailussaan marraskuussa 2012.


title: Tianna Bartoletta

text: Lähde


title: Hamekyttä 2

text: Hamekyttä 2 on elokuvan Hamekyttä -jatko-osa. Elokuvan pääosaa näyttelee Martin Lawrence. Elokuvan on ohjannut John Whitesell.


title: Hamekyttä 2

text:
Malcolm (Martin Lawrence) saa potkut N.Y.C Agents työpaikastaan. Agentit tutkivat epäilyttävää Tom Fulleria (Mark Moses).
Malcolm ottaa itse tehtävän ja aloittaa hauskan komediahulluuden.


title: Gillo Pontecorvo

text: Gilberto "Gillo" Pontecorvo (19. marraskuuta 1919, Pisa – 12. lokakuuta 2006, Rooma) oli italialainen elokuvaohjaaja ja käsikirjoittaja. Hänet tunnetaan parhaiten poliittisista fiktioelokuvistaan. Tunnetuimpia Pontecorvon elokuvia ovat "Taistelu Algeriasta" (1966), joka voitti kultaisen leijonan Venetsian elokuvajuhlilla, "Queimada" (1969) ja "Kapo – keskitysleirin vartija" (1960). Pontecorvo toimi Venetsian elokuvajuhlien johtajana 1992–1996.


title: Gillo Pontecorvo

text: Hänen veljensä oli ydinfyysikko Bruno Pontecorvo, joka loikkasi 1950 Suomen kautta Neuvostoliittoon.


title: Henrik Mennander

text: Henrik Mennander (s. 1978 Juva) on suomalainen musiikkivideoiden ja dokumenttielokuvien tekijä. Hän valmistui Lahden muotoiluinstituutin elokuva- ja TV-ilmaisun linjalta vuonna 2005. Opinnäytetyökseen hän ohjasi ja kuvasi dokumenttielokuvan "Naamioitu kapina".


title: Henrik Mennander

text: Mennander on ohjannut ja käsikirjoittanut Ruoskan musiikkivideot ”Kiroan” (2002) ja ”Tuonen viemää” (2004). Hän on lisäksi ohjannut, käsikirjoittanut ja leikannut Ruoskan videot ”Mies yli laidan” (2006) ja ”Ei koskaan” (2008), Lovexin videon ”Turn” (2008) ja Katri Ylanderin videon ”Välitunnilla” (2007). Hän on myös ohjannut, käsikirjoittanut, kuvannut ja leikannut Neljä Ruusua -yhtyeen videon ”Tahdon”(2006). Iiwanajulman ”Absinttia” (2008) ja Distress of Ruinin ”The Ocean of Perdition” (2013) ovat hänen viimeisimpiä musiikkivideotuotoksiaan.


title: Henrik Mennander

text: Mennander on värimääritellyt "Suurin pudottaja" -sarjan (2006) ja leikannut sekä värimääritellyt "VO2"-sarjaa vuonna 2009.


title: Henrik Mennander

text: Mennander on toiminut "Emmauksen tiellä" -elokuvassa (2001) valomiehen assistenttina ja "Keisarikunnan" (2004) gripharjoittelijana. Hän on myös ollut lyhytelokuvan "Pieni tarina syyllisyydestä" still-kuvaaja ja värimääritellyt elokuvan "Sanansaattaja" (2009).


title: Henrik Mennander

text: Henrik on Ruoskan laulajan Patrik Mennanderin veli.


title: Huascarán

text: Huascarán on Andeihin kuuluva vuori Perussa. Se sijaitsee läntisillä Andeilla Cordillera Blanca -vuoriketjussa. Huascarán korkein huippu on 6 768 metrissä. Se on Perun korkein ja Etelä-Amerikan neljänneksi korkein vuori.


title: Huascarán

text: Ancashin maanjäristys aiheutti pohjoisrinteen merkittävän luhistumisen 31. toukokuuta 1970. Kivestä ja jäästä muodostunut vyörymä, joka syöksyi alas rinnettä, oli noin 1,5 kilometriä pitkä ja vajaan kilometrin leveä. Noin viiden minuutin päästä se peitti Yungayn kaupungin alleen, minkä seurauksena kuoli suurin osa kaupungin 25 000 asukkaasta.


title: Huascarán

text: Huascarán ympäristössä on Huascaránin kansallispuisto, joka on suosittua patikointi- ja vuorikiipeilyaluetta, ja joka kuuluu Unescon maailmanperintöluetteloon.


title: Call of Duty 3

text: Call of Duty 3 on Treyarchin kehittämä ja Activisionin julkaisema "Call of Duty" -pelisarjaan kuuluva ensimmäisen persoonan ammuntapeli. Peli on julkaistu Xboxille, Xbox 360:lle, Wiille, PlayStation 2:lle ja PlayStation 3:lle.


title: Call of Duty 3

text: Juoni keskittyy Normandian maihinnousun jälkeiseen operaatio Cobraan yhdysvaltalaisen, kanadalaisen, puolalaisen ja brittiläisen sotilaan perspektiivistä. Pelissä on ajettavia ajoneuvoja kuten panssarivaunuja, moottoripyöriä ja jeeppejä. Moninpeliä on mahdollista pelata Internetissä enintään 24 pelaajalla. Varsinaisia uudistuksia edelliseen osaan nähden oli ympäristön osittainen tuhoutuminen sekä kehittynyneempi tekoäly. Myös pieni, mutta huomioimisen arvoinen seikka oli pelaajan tähdättäessä aseella olalta ruudun reunalla olevat alueet sumenivat ja muu alue tarkentui, luoden näin realistisen ”blur-efektin”. Myös käsikranaatin räjähdys pelaajan silmien edessä (muttei kumminkaan aivan lähellä, koska muuten se johtaisi kuolemaan) saattaa viedä pelaajalta väliaikaisesti näkökyvyn, joka kumminkin palautuu ensin mustavalkoisesta värilliseksi näyttäen näin erittäin realistiselta.


title: Call of Duty 3

text:
"Call of Duty 3" on saanut ihan uuden ranking-asteikon, mitä aikaisemmissa sarjan osissa ei ole ollut. Huono puoli rankingissa on, että tämä ominaisuus on vain moninpelitoiminnossa. "Call of Duty 3":ssa ei ole kaksinkamppailua. Pelin ikäsuositus on Suomessa PEGI:n luokittelemana 15+ (PlayStation 3 -versio 16+).
"Call of Duty 3" alkaa kohtauksella, jossa sotamies Nichols saapuu erääseen tukikohtaan Saint-Lôssa. Huxley käskee Nicholsin ampua neljä kypärää putkeen, jotta tämä saisi viisi dollaria.


title: Michael Giacchino

text: Michael Giacchino (s. 10. lokakuuta 1967 Riverside, New Jersey) on yhdysvaltalainen säveltäjä, joka on säveltänyt musiikin useisiin elokuviin, televisiosarjoihin ja peleihin. Hän on opiskellut Juilliard Schoolissa ja New Yorkin visuaalisten taiteiden koulussa.


title: Michael Giacchino

text: Giacchino aloitti säveltämällä videopelimusiikkia. Hänen ensimmäinen merkittävä työnsä oli DreamWorksin tuottamaan peliin "". Giacchino jatkoi tämän jälkeen yhteistyötä DreamWorksin kanssa on ja tehnyt orkesterimusiikkia muun muassa "Medal of Honor" -pelisarjaan.


title: Michael Giacchino

text: Tuottaja J. J. Abrams löysi Giacchinon peleistä säveltämään musiikin "Alias"-televisiosarjaan. Giacchino jatkoi myös Abramsin seuraavassa sarjassa "Lost". Ensimmäisen merkittävän elokuvasävellyksensä Giacchino teki vuoden 2004 animaatioon "Ihmeperhe". Yhteistyö Abramsin kanssa jatkui myös elokuvassa "Vaarallinen tehtävä III", jonka sävellyksestä Giacchino on vastuussa. Myöhemmin Giacchino oli vastuussa animaation "Rottatouille" musiikista.


title: Michael Giacchino

text: Giacchino on voittanut Emmyn parhaasta sävellyksestä televisiosarjassa ja ollut ehdolla muun muassa Grammy-palkintoon parhaasta sävellyksestä elokuvaan, televisiosarjaan tai muuhun visuaaliseen mediaan elokuvasta "Ihmeperhe". Vuonna 2010 Giacchino voitti parhaan musiikin Oscarin elokuvasta "Up – kohti korkeuksia".


title: Hassan Sardar

text: Hassan Sardar (s. 22. lokakuuta 1957, Karachi) on pakistanilainen entinen maahockeyn pelaaja. Hän oli mukana Los Angelesin olympialaisissa 1984 kultaa voittaneessa joukkueessa. Eräiden mielestä Sardar on kaikkien aikojen paras pakistanilainen keskushyökkääjä maahockeyssa.


title: Hassan Sardar

text: Hassan Sardar aloitti kansainvälisen uransa 1980-luvun alussa ja hän pelasi ensimmäistä kertaa maahockeyn MM-kisoissa vuonna 1982. Turnauksessa hän teki 11 maalia, ennätys joka on yhä voimassa. Pakistan voitti kisoissa kultaa.


title: Hassan Sardar

text: Vuoden 1984 olympialaisissa hän oli tärkeä pelaaja kultaa voittaneessa Pakistanin joukkueessa.


title: Juhamatti

text: Juhamatti (oik. Jussi Matias Mäkelä, s. 11. maaliskuuta 1950, Lehtimäki) on suomalainen iskelmälaulaja. Suosituimmillaan Juhamatti oli 1980-luvulla, jolloin hän oli Suomen menestyneimpiä iskelmäartisteja neljällä kultalevyllään. Hänet tunnetaan myös ”Volga”-kappaleen ensimmäisenä levyttäjänä.


title: Juhamatti

text: Juhamatin levytysura alkoi hänen voitettuaan "Iskelmä-haavi"-kilpailun vuonna 1975. Ensimmäinen albumi "Fanny Fanny" (levy-yhtiönä CBS) ilmestyi vuonna 1977. Juhamatin albumeista kultaa ovat myyneet "Rakkaudella – 14 suosituinta sävelmää" (ilmestyi 1982), "Voitko unohtaa" (1983), "Niin paljon kuuluu rakkauteen" (1984) ja "Vain yksi yö" (1985).


title: Taru Tujunen

text: Taru Tujunen (s. 17. marraskuuta 1970 Tukholma, Ruotsi) on suomalainen poliitikko. Hän oli kokoomuksen puoluesihteeri vuosina 2006–2014. Elokuussa 2014 Tujunen ilmoitti jättävänsä puoluesihteerin tehtävän ja siirtyvänsä lokakuussa Kirsi Pihan omistaman Ellun Kanat -viestintätoimiston toimitusjohtajaksi.


title: Taru Tujunen

text: Vuodesta 2005 Tujunen on ollut Porvoon kaupunginvaltuutettu. Valtuustokaudella 2013–2016 hän on valtuuston toinen varapuheenjohtaja ja kokoomuksen valtuustoryhmän puheenjohtaja. Vuoden 2012 presidentinvaaleissa Tujunen oli Sauli Niinistön vaalikampanjan kampanjapäällikkö. Aiemmin Tujunen toimi Kokoomuksen Naisten Liiton pääsihteerinä loppuvuodesta 2001 alkaen.


title: Taru Tujunen

text: Koulutukseltaan Tujunen on kasvatustieteiden maisteri Joensuun yliopistosta. Hän oli vuosina 1996–1998 Suomen Opettajaksi Opiskelevien Liitto SOOL ry:n puheenjohtaja. Hän on myös entinen Suomen ylioppilaskuntien liitto ry:n (SYL) varapuheenjohtaja.


title: Taru Tujunen

text: Tujunen on hallituksen puheenjohtaja kokoomuksen omistamissa tilipalvelu Kansallispalvelu Oy:ssä ja Suomen Kansallismedia Oy:ssä. Hän on moottoripyöräkerho MC Kokoomuksen Vice President.


title: Thergothon

text: Thergothon oli kaarinalainen metalliyhtye. Sen vuonna 1994 julkaistua levyä "Stream from the Heavens" pidetään yhtenä funeral doom -genren määritelleistä teoksista.


title: Thergothon

text: Yhtyeen rumpali Jori Sjöroos on tullut sittemmin tunnetuksi PMMP:n kappaleiden säveltäjänä.


title: Shaun Morgan

text: Shaun Morgan Welgemoed (s. 21. joulukuuta 1978 Pietermaritzburg, Etelä-Afrikka) on eteläafrikkalainen muusikko, joka tunnetaan Seether yhtyeen laulaja-kitaristina sekä yhtyeen johtohahmona. Hänen suurimmat musiikilliset vaikuttajansa ovat olleet mm. Billy Corgan (Smashing Pumpkins), Kurt Cobain (Nirvana) sekä Jim Morrison (The Doors).


title: Shaun Morgan

text: Morganilla on ollut alkoholiriippuvuus ja 2006 hän meni vieroitukseen. Nykyisin Morgan asuu Yhdysvalloissa. Morgan seurusteli pari vuotta Evanescencen laulaja Amy Leen kanssa. He erosivat Morganin alkoholin- ja sekakäyttönsä takia. Morgan ei ole iloinen, että Lee on tuonut tämän julkisuuteen. Morganilla on tytär nimeltään Jayde ja hänellä ja kihlatullaan on toinen lapsi, joka on vuonna 2006 syntynyt.


title: Lasse Wächter

text: Lasse Erik Wächter (10. elokuuta 1937 Pori – 22. helmikuuta 1998 Oulu) oli suomalainen kenraaliluutnantti.


title: Lasse Wächter

text: Wächterin vanhemmat olivat Henry Waldemar Wächter ja Irja Kyllikki Lehtonen ja puoliso vuodesta 1960 Pirjo Kaija Örmä. Miss Suomi, lentoemäntä Ritva Wächter on Lasse Wächterin sisar.


title: Lasse Wächter

text: Wächter tuli ylioppilaaksi 1957 ja suoritti Kadettikoulun 1960 ja Sotakorkeakoulun 1971. Hän toimi Panssarivaunupataljoonan opetusupseerina Parolannummella 1960–1963, komppanianpäällikkönä 1964–1967 ja koulutus- ja järjestelytoimiston päällikkönä 1967–1969, Panssarikoulun linjanjohtajana 1963–1964, Panssariprikaatin esikunnan järjestelytoimiston päällikkönä 1971–1972 ja prikaatin komentajana 1987–1990, tasavallan presidenttien Urho Kekkosen ja Mauno Koiviston adjutanttina 1972–1984, sotilasasiamiehenä Washingtonissa ja Ottawassa 1984–1987, Etelä-Suomen sotilasläänin esikunnan erityistehtävissä 1987, Savo-Karjalan sotilasläänin komentajana 1990–1992 ja Pohjoisen maanpuolustusalueen komentajana vuodesta 1993. Tästä tehtävästä hän jäi eläkkeelle 1996.


title: Lasse Wächter

text: Wächter ylennettiin vänrikiksi 1958, luutnantiksi 1961, yliluutnantiksi 1964, kapteeniksi 1967, majuriksi 1972, everstiluutnantiksi 1976, everstiksi 1980, kenraalimajuriksi 1990 ja kenraaliluutnantiksi 1993.


title: Olavi Heinonen

text: Olavi Ensio Heinonen (s. 12. syyskuuta 1938 Kuopio) on suomalainen juristi, joka toimi korkeimman oikeuden presidenttinä 1990–2001. Hän on koulutukseltaan oikeustieteen tohtori ja valtiotieteen tohtori. Heinonen on korkeimman oikeuden kaikkien aikojen nuorin jäsen. Hänen väitöskirjansa rikosoikeuden alalta, "Velallisen konkurssirikoksesta", julkaistiin vuonna 1966.


title: Olavi Heinonen

text: Tasavallan presidentti Urho Kekkonen nimitti Heinosen korkeimman oikeuden jäseneksi vastoin korkeimman oikeuden yksimielistä kantaa Heinosen ollessa vain 32-vuotias rikosoikeuden apulaisprofessori Helsingin yliopistossa. Ennen valintaa Heinonen oli toiminut Suomen Demokraattisten Lakimiesten varapuheenjohtajana. Hän toimi tuolloin myös eduskunnan lakivaliokunnan sihteerinä. Sittemmin hänet valittiin korkeimman oikeuden presidentiksi vuonna 1990 korkeimman oikeuden tuella. Hän jäi eläkkeelle vuoden 2001 lopussa.


title: Olavi Heinonen

text: Heinonen toimi virkansa perusteella myös valtakunnanoikeuden puheenjohtajana vuonna 1993, kun käsiteltävänä oli ministeri Kauko Juhantaloon kohdistettu syyte.


title: Olavi Heinonen

text: Heinonen toimi eduskunnan oikeusasiamiehenä vuosina 1986–1989. Hän toimi vankilaoikeuden puheenjohtajana 1975–1984 ja osallistui monien vuosikymmenien ajan etenkin tuomioistuinlaitosta ja rangaistusten täytäntöönpanoa koskevaan julkiseen keskusteluun ahkerasti.


title: Olavi Heinonen

text: Heinonen on Turun yliopiston kutsuma oikeustieteen kunniatohtori vuodelta 1995. Hänet on valittu vuoden Ressuksi vuonna 2002.


title: Olavi Heinonen

text: Vaikka Heinonen tuli tuomarinuralle poikkeuksellisella tavalla ja presidentti Kekkosen 70-vuotispäivähaastattelun tulehduttamassa ilmapiirissä, sekä tuomioistuinlaitoksen sisällä että ulkopuolella hänen on arvioitu toimineen tuomarina hyvin pätevästi ja puolueettomuuttaan kyseenalaistamatta.


title: Brunssi

text: Brunssi on aamupäivällä syötävästä runsaan aamiaisen ja lounaan yhdistelmästä tai välimuodosta käytetty nimitys (engl. "brunch" = "breakfast" + "lunch"). Brunssi nautitaan myöhemmin kuin aamiainen, mutta aikaisemmin kuin lounas.


title: Brunssi

text: Brunssi aloitetaan yleensä kello 11–12, ja se voi kestää aina kello 15 asti. Brunssin juomiin kuuluvat tavallisesti kahvi ja tee, erilaiset mehut sekä erikoisuutena myös samppanja tai kuohuviini. Brunssissa ruoat ovat aseteltu noutopöytään, josta kukin valitsee mitä haluaa. Brunssi on peräisin Oxfordin yliopistokaupungista, mutta on tullut tunnetuimmaksi amerikkalaisena pyhäaamiaisena. Amerikkalaiseen brunssiin kuului alun perin munakokkelia, munakkaita, hyydytettyjä munia ja pekonia sekä aamiaismakkaroita. Brunssin luonteeseen kuuluu vapaamuotoisuus ja mutkattomuus, joten ruokapöydän ympärillä liikkuminen, vapaa seurustelu ja paikkojen vaihtaminen kuuluvat asiaan.


title: Ai yori aoshi

text: Ai yori aoshi () on romanttinen animesarja.


title: Ai yori aoshi

text: Kaikki alkaa, kun nuori kimonoon pukutunut nainen harhailee Tokion juna-asemalla. Hän on eksynyt, eikä tiedä, millä lipulla pääsisi tahtomaansa paikkaan. Lisäksi hänen varvastossuistaan katkeaa nauha. Hän on 20-vuotias Aoi. Paikalle kuitenkin ilmestyy samanikäinen opiskelijapoika Kaoru, joka ystävällisesti korjaa Aoin kengän ja auttaa hänet junaan, jolla sattumoisin itse matkustaa. Junassa he tutustuvat toisiinsa hiukan ja Kaoru ajattelee, kuinka japanilaiseen perinneasuun pukeutunut tyttö harhailee yksin juna-asemalla. Aoi kuitenkin kertoo menevänsä tapaamaan kihlattuaan.


title: Ai yori aoshi

text: Kaoru koettaa auttaa Aoita löytämään oikean osoitteen, mutta kyseinen talo on purettu ja Aoi tuntuu epätoivoiselta. Siispä Kaoru kutsuu Aoin luokseen yöpymään. Kaorun luona selviää, että Aoi oli tulossa tapaamaan juuri Kaorua. Aoi pyytää, että saisi jäädä pidemmäksi aikaa, sillä hän on ollut koko ikänsä rakastunut Kaoruun.


title: Ai yori aoshi

text: Kun Aoi ja Kaoru olivat pieniä, heidän klaaninsa aikoivat jo naittaa nämä kaksi nuorta, mutta Kaorun isän kuoltua ja äidin paettua hän jäi orvoksi ja karkasi Hanabishi-klaanin luota. Hän kantaa yhä selässään klaanissa saatuja arpiaan.


title: Ai yori aoshi

text: Niinpä muutaman päivän aikana Kaoru ja Aoi rakastuvat uudelleen toisiinsa, kunnes Aoin manageri Miyabi, tiukka uranainen, tulee hakemaan Aoita takaisin kotiin. Aoi ja Kaoru kertovat olevansa kihloissa ja Kaoru saa luvan muuttaa Aoin ja Miyabin kanssa valtaisaan kartanoon, josta koko sarjan huumoriosuus alkaa. Taloon tuppautuu myös Kaorun vanha ystävä Tina Fostr, joka on kotoisin Amerikasta. Mukaan tule myös Kaorun ja Tinan yliopiston valokuvauskerhoon kuuluva todella tohelo tapaus Taeko. Siinä on Miyabin hermot kireällä.


title: Ai yori aoshi

text: Myöhemmin mukaan tulee myös teini-ikäinen Maiyu ja Taekon nuori serkku Chica, sekä valkoinen fretti nimeltä Uzume.


title: Jerabekin keskus

text: Jerabekin keskus on geometrian alaan kuuluva termi.


title: Jerabekin keskus

text: Olkoon "ABC" teräväkulmainen kolmio, jonka korkeusjanat ovat AA', BB' ja CC'. Tällöin kolmioiden AB'C', CA'B' ja BC'A' leikkaavat samassa pisteessä, joka on Jerabekin keskus. Jerabekin keskus on aina kolmion "ABC" Eulerin suoralla.


title: Jerabekin keskus

text: Jerabek Center – MathWorld


title: Unto Matikainen

text: Unto Osvald Matikainen (11. huhtikuuta 1915 Viipuri – 17. huhtikuuta 1985 Helsinki) oli suomalainen upseeri ja kenraaliluutnantti.


title: Unto Matikainen

text: Matikainen valmistui Kadettikoulusta 1939 ja sodan jälkeen Sotakorkeakoulusta 1948 (ye-upseeri 1949). Matikainen palveli nuorempana upseerina Karjalan kaartin rykmentissä 1938–1939. 1940–1942 hän toimi komppanianpäällikkönä 8. prikaatissa ja JR 8:ssa. 1942–1944 hän toimi Kadettikoulussa kouluttajana.


title: Unto Matikainen

text: Sodan jälkeen Matikainen toimi toimistoupseerina pääesikunnassa 1945–1946 sekä opetti taktiikkaa Sotakorkeakoulussa 1949–1958. Savon prikaatissa hän toimi pataljoonan komentajana 1958–1959. Hämeen jääkäripataljoonaa hän komensi 1959–1962. Taistelukoulun johtajan apulaisena hän työskenteli vuonna 1962 ja 1962–1967 johti Taistelukoulua. Panssariprikaatin komentajana Parolannummella Matikainen oli vuodet 1967–1969. Seuraavaksi hän toimi Sisä-Suomen sotilasläänin komentajana 1969–1971, Sotakorkeakoulun johtajana 1971–1973 ja Pääesikunnan koulutuspäällikkönä 1973–1975.


title: Unto Matikainen

text: Ylennykset: Vänrikki 1939, luutnantti 1940, kapteeni 1942, majuri 1951, everstiluutnantti 1957, eversti 1962, kenraalimajuri 1969, kenraaliluutnantti 1973.


title: Roy Jones Jr.

text: Roy Jones Jr. (s. 16. tammikuuta 1969 Pensacola, Florida, Yhdysvallat) on venäläis-yhdysvaltalainen ammattilaisnyrkkeilijä, olympiahopeamitalisti, rap-muusikko ja entinen ammattilaisten keskisarjan, ylemmän keskisarjan, raskaan keskisarjan ja raskaansarjan maailmanmestari. Hän on eräs 1990-luvun menestyksekkäimmistä nyrkkeilijöistä. Vuonna 1999 Yhdysvaltain nyrkkeilytoimittajat äänestivätkin hänet vuosikymmenen nyrkkeilijäksi. Jonesin neuvonantajana ja managerina toimii Fred Levin ja valmentajana Alton Merkerson.


title: Roy Jones Jr.

text: Amatöörina Jones saavutti 121 voittoa ja 13 tappiota. Jo ensimmäisessä amatööriottelussaan vuonna 1979 hän osoitti huomattavaa lahjakkuutta voitettuaan itseään neljä vuotta vanhemman ja huomattavasti isokokoisemman vastustajansa. Vuosina 1986 hän voitti Golden Gloves -turnauksen ylemässä kevytsarjassa ja saavutti Hyvän tahdon kisoista pronssia. Seuraavana vuonna hän voitti Golden Gloves -mestaruuden välisarjassa.


title: Roy Jones Jr.

text: Vuonna 1988 Jones oli Golden Gloves -turnauksessa kolmas ylemmässä välisarjassa. Yhdysvaltain olympiakarsinnoissa hän lunasti itselleen kisapaikan Soulin olympialsiin. Itse kisoissa hän raivasi tiensä loppuotteluun, jossa vastaan asettui Park Si-Hun. Jones hallitsi ottelua ylivoimaisesti, mutta kaikkien yllätykseksi voittajaksi julistettiin Park pistein 3-2. Välittömästi eräs tuomareista myönsi syyllistyneensä virheeseen, mutta sittemmin perui sanansa. Vaikka Jones hävisi loppuottelun Parkille, palkittiin hänet kisojen parhaalle nyrkkeilijälle myönnetyllä Val Barker Trophylla.


title: Roy Jones Jr.

text: Ammattilaiseksi Jones ryhtyi vuonna 1989 keskisarjalaisena. Ensimmäisessä ammattilaisottelussaan 6. toukokuuta hän voitti kotikaupungissaan Ricky Randallin teknisellä tyrmäyksellä toisessa erässä. Hänen 17 ensimmäistä ammattilaisotteluaan päättyivät voittoon ennen täyttä aikaa, häviäjien joukossa muun muassa entinen maailmanmestari Jorge Vaca, joka joutui jättämään leikin kesken heti ensimmäisessä erässä. 5. joulukuuta vuonna 1992 Jones pääsi ottelemaan Percy Harrisia vastaan avoimesta WBC-liiton Amerikan mestaruudesta. Kamppailu päättyi hänen voittoonsa teknisellä tyrmäyksellä neljännessä erässä. Voitettuaan seuraavassa ottelussaan Glenn Wolfen hän otteli 22. toukokuuta vuonna 1993 Bernard Hopkinsia vastaan avoimena olleesta IBF-liiton maailmanmestaruustittelistä ja vei voiton nimiinsä tuomariäänin 3-0. Seuraavan vuoden toukokuussa hän puolusti mestaruuttaan Thomas Tatea vastaan kunnes siirtyi painoluokkaa ylemmäs ylempään keskisarjaan.


title: Roy Jones Jr.

text: Heti ensimmäisessä ottelussaan ylemmässä keskisarjassa MGM Grand Hotelissa Las Vegasissa 18. marraskuuta 1994 Jones haastoi hallitsevan IBF-maailmanmestarin James "Lights Out" Toneyn, joka oli voittanut kaikki siihen mennessään käymänsä 46 ammattilaisottelua. Toney kävi kanveesissa kolmannessa erässä, mutta ottelu kesti täydet erät ja voitto meni Jonesille kaikin tuomariäänin. Hän puolusti mestaruuttaan Antoine Byrdia, Vinny Pazienzaa, Tony Thorntonia, Eric Lucasia ja Bryant Brannonia vastaan ennen siirtymistään jälleen yhtä painoluokkaa ylemmäksi.


title: Roy Jones Jr.

text: Myös raskaassa keskisarjassa Jones ottelu heti ensimmäisessä ottelussaan maailmanmestaruudesta. 22. marraskuuta 1996 hän kohtasi Tampan Ice Palacessa Mike McCallumin ottelussa WBC-liiton väliaikaisesta maailmanmestaruudesta ja saavutti voiton kaikin tuomariäänin. Seuraavassa ottelussaan hän puolusti mestaruustta Montell Griffiniä vastaan, mutta hänet diskvalifioitiin yhdeksännessä erässä, mistä seurasi hänen uransa ensimmäinen ammattilaistappio. Viisi kuukautta myöhemmin uusintakohtaamisessa Griffinin kanssa Jones otti kuitenkin tittelin takaisin itselleen tyrmäämällä vastustajansa heti ensimmäisessä erässä. 18. heinäkuuta 1998 Jones otti nimiinsä myös WBC-liiton mestaruuden voitettuaan Lou Del Vallen. Hän puolusti näitä kahta titteliään Otis Grantia ja Richard Frazieria vastaan, ja 5. kesäkuuta 1999 otti nimiinsä myös IBF-liiton tittelin voitollaan Reggie Johnsonista. Hän puolusti titteleitään David Telescoa, Richard Hallia, Eric Hardingia, Derrick Harmonia, Julio Gonzalezia, Glen Kellyä ja Clinton Woodsia vastaan. Välissä mukaan olivat tarttuneet myös IBO-, WBF-, IBA- ja NBA-tittelit.


title: Roy Jones Jr.

text:
Seuraavassa ottelussaan 1. maaliskuuta vuonna 2003 Las Vegasin Thomas & Mack Centerissä Jones teki nyrkkeilyhistoriaa, kun hän otti nimiinsä WBA-liiton raskaan sarjan maailmanmestaruuden voitettuaan John Ruizin. Edellinen keskisarjan mestari, joka oli voittanut mestaruuden raskaassarjassa oli Bob Fitzsimmons vuonna 1897. Sittemmin Jones päätti jatkaa uraansa raskaassa keskisarjassa. 8. marraskuuta 2003 hän voitti takaisin itselleen painoluokan WBC-maailmanmestaruusvyön Antonio Tarveria vastaan käydyn tasaisen kamppailun jälkeen, jossa yhden tuomarin korteissa pisteet menivät tasan, mutta kahden muun kohdalla Jonesin hyväksi. 15. toukokuuta 2004 Jones kohtasi Tarverin uudelleen, panoksena olivat WBC-, WBA-, WBF-, IBO-, IBA- ja NBA-mestaruudet. Tällä kertaa voitto meni Tarverille toisen erän teknisellä tyrmäyksellä. Seuraavaksi Jones otteli IBF-mestaruudesta Glen Johnsonia vastaan saman vuoden syyskuussa, mutta jälleen joutui tyrmätyksi, tällä kertaa yhdeksännessä erässä. Oltuaan yli vuoden ajan poissa ottelukehistä Jones teki vielä paluun seuraavan vuoden lokakuussa Tarveria vastaan, ottelussa panoksena olivat IBO:n ja avoin NBA:n titteli. Tällä kertaa Jones kesti pystyssä täydet 12 erää, mutta voitto meni kaikin tuomariäänin Tarverille. Vielä 29. heinäkuuta 2006 Jones palasi kehiin, tällä kertaa voitolla Prince Badi Ajamusta.
Vajaa vuotta myöhemmin,14 heinäkuuta 2007 hän oli jälleen kehässä,tällä kertaa panoksena oli pikkuisen IBC-liiton avoin raskaan keskisarjan titteli,ja vastassa melko tuntematon Anthony Hanshaw.Jones voitti ottelun kaikin tuomariäänin ilman suurempia ongelmia.
Vuoden 2008 tammikuun 19 päivä palasi kehään kohdaten toisen entisen kehien hallitsijan,Puerto Ricon Felix "Tito" Trinidadin,entisen välisarjan,ylemmän välisarjan ja keskisarjan mestarin.Kyseessä oli Trinidadin paluuottelu ja ensimmäinen ottelu lähes kolmeen vuoteen.Jones kirjasi itselleen jälleen voiton täysin tuomariäänin.


title: Roy Jones Jr.

text: Jones on tullut tunnetuksi tekemisistään myös muiden asioiden kuin nyrkkeilyn parissa. Hän on muun muassa taitava koripallon pelaaja ja samana päivänä kun puolusti mestaruuttaan Eric Lucasia vastaan hän pelasi 15 minuuttia USBA-liigan Jacksonville Barracudas -joukkueessa ja teki kuusi pistettä. Hän on myös esiintynyt näyttelijänä elokuvissa ja televisiosarjoissa, muun muassa Pulmusissa sekä valkokankaalla elokuvissa "Paholaisen asianajaja" ja "Matrix" -elokuvan jatko-osissa. Hän on myös tehnyt rap-musiikkia, ja hänellä on oma levy-yhtiönsä Body Head Entertainment. Muita Jonesin harrastuksia ovat muun muassa kalastus, metsästys ja taistelukukkojen kasvatus.


title: Auvo Nuotio

text: Auvo Elis Nuotio (21. elokuuta 1917 Viipuri – 7. heinäkuuta 1985 Espoo) oli suomalainen laulaja, kuoronjohtaja ja näyttelijä. Nuotio aloitti laulajanuransa 1930-luvulla viipurilaisessa Sinipojat-yhtyeessä, joka teki muun muassa tanssikeikkoja. Sotien jälkeen hän teki myös joitakin rooleja silloisessa Suomalaisessa oopperassa, mutta ei kuulunut koskaan vakituisesti solistikuntaan. Pysyvää kiinnitystä tarjottaessa hän kieltäytyi.


title: Auvo Nuotio

text: Nuotio lauloi 1. tenoria Kipparikvartetissa vuosina 1950–1983 ja Bel canto -kvartetissa vuosina 1948–1985. Lisäksi hän teki yli kahden vuosikymmenen mittaisen uran muun muassa Helsingin NMKY:n Mieskuoron johtajana. Hän lauloi usein kuoron äänitteillä ja esiintymisissä soolo-osuudet ja teki mieskuorolle monia sovituksia. Hän oli kuoronjohtajana, vaikka ei ollut saanut siihen varsinaista koulutusta.


title: Auvo Nuotio

text: Nuotion levytystuotanto koostui suurimmaksi osaksi iskelmistä. Hän näytteli 1950- ja 1960-luvulla muutamissa elokuvissa mutta esitti usein Kipparikvartetin jäsentä tai muusikkoa. Nuotio on haudattu Helsinkiin Malmin hautausmaalle, kortteliin 22b-19-366.


title: Auvo Nuotio

text: Nuotion poika Vesa Nuotio on esiintynyt trubaduurina sekä muun muassa Finntrio- ja Kivikasvot-kokoonpanojen jäsenenä. Veljenpoika Pekka Nuotio saavutti kansainvälistäkin menestystä oopperalaulajana.


title: Taavetti Lapveteläinen

text: Daavid Taavetti Lapveteläinen (s. 19. marraskuuta 1860 Maaninka – 1. heinäkuuta 1919 Helsinki) oli suomalainen kirvesmies, sosiaalidemokraattinen poliitikko ja kansanedustaja. Hän kuoli vuonna 1919 Helsingissä Sörnäisten kuritushuoneessa.


title: Taavetti Lapveteläinen

text: Taavetin vanhemmat olivat renki Petter Lapveteläinen ja Maria Hoffren Maaningan Käärmelahden kylässä. Isä hankki 1860-luvulla kylästä Rantalan tilan, mutta kykeni pitämään sitä vain vuoden huonon sadon vuoksi. Isättömäksi Taavetti jäi jo 8-vuotiaana, ja setä vastasi hänen elatuksestaan siitä lähtien.


title: Taavetti Lapveteläinen

text: Maaningalta Lapveteläinen lähti 25-vuotiaana rautateiden rakennustöihin, aluksi Ouluun. Muutti Kuopioon vuonna 1897 ja työskenteli siellä kirvesmiehenä. Liittyi vuonna 1902 Kuopion työväenyhdistykseen ja asui kansalaissodan syttyessä yhdistyksen Työväentalossa Minna Canthinkatu 20:ssä.


title: Taavetti Lapveteläinen

text: Lapveteläisen ensimmäiset poliittiset luottamustoimet olivat Kuopiossa. Kaupungin valtuusmies hän oli vuosina 1903–1905 ja sen jälkeen verotuslautakunnan jäsen. Eduskuntaan Lapveteläinen valittiin vuosiksi 1911–1914 ja 1917.


title: Taavetti Lapveteläinen

text: Lapveteläinen valittiin maaliskuussa 1918 Työväen pääneuvoston sekä vallankumousylioikeuden jäseneksi. Molemmista tehtävistä hän erosi 5. huhtikuuta 1918. Lapveteläinen vangittiin 24. huhtikuuta ja Valtiorikosylioikeus tuomitsi hänet elinkautiseen vankeuteen. Vankeudessa hän kuolikin, todennäköinen kuolinsyy oli aivoverenvuoto.


title: Taavetti Lapveteläinen

text: Taavetti Lapveteläinen avioitui vuonna 1891 jaakkimalaisen Amanda Stulanderin kanssa. Heillä oli kaksi lasta.


title: John F. Kennedyn salamurhan teoriat

text: Yhdysvaltain presidentin John F. Kennedyn salamurha 22. marraskuuta 1963 on yksi lähihistorian puhutuimpia tapauksia, ja se on tuottanut lukuisia salaliittoteorioita. Virallisen murhatutkinnan tehneen Warrenin komission mukaan Lee Harvey Oswald ampui yksinään Kennedyn kuolemaksi koituneet laukaukset. Salaliittoteorioissa esitetään tyypillisesti, että Oswald ei ollut ainoa ampuja tai ainakaan murhan ainoa suunnittelija tai että hän oli mahdollisesti täysin syytön syntipukki. Murhan järjestäjäksi salaliittoteoreetikot epäilevät yleensä joko vierasta valtaa tai vaikutusvaltaisten Yhdysvaltain kansalaisten muodostamaa salaliittoa.


title: John F. Kennedyn salamurhan teoriat

text: Kennedyn murhaan liittyvät salaliittoteoriat ovat jatkuvan väittelyn aihe. Teorioilla on paljon kannatusta, mutta niitä on myös kritisoitu ja syytetty tärkeiden murhatutkimuksissa selvinneiden tosiasioiden sivuuttamisesta.


title: John F. Kennedyn salamurhan teoriat

text: Murhan suhteen on spekuloitu ennen muuta siitä, oliko tekijöitä yksi vai enemmän. Viranomaisten ja hallituksen järjestämistä tutkimuksista Warrenin komissio päätyi 1964 yhden ampujan teoriaan, kun taas House Select Committee on Assassinations (HSCA) päätyi tutkimuksissaan 1976–1979 esittämään, että ampujia oli suurella todennäköisyydellä kaksi. Yhdysvaltain kansallisen tiedeakatemian vuonna 1982 julkaiseman raportin mukaan HSCA:n akustiikkaan perustuva johtopäätös on virheellinen, eikä akustinen aineisto raportin mukaan tue oletusta toisen ampujan olemassaolosta.


title: John F. Kennedyn salamurhan teoriat

text: Epäilyksiä Warrenin komission ”yhden ampujan” teoriaa kohtaan on herättänyt muun muassa se, että Oswaldin käyttämä ase oli postimyynnistä ostettu Mannlicher-Carcano-kivääri. Mannlicher-Carcano-kivääri oli kuitenkin yhtä hyvä kuin Yhdysvaltain armeijan tuolloin käyttämä M-14-kivääri. Warrenin komission mukaan Oswald saattoi ampua sillä alle viidessä sekunnissa kolme tähdättyä laukausta liikkuvaan maaliin.


title: John F. Kennedyn salamurhan teoriat

text: Salaliittoteoreetikoiden mukaan Abraham Zapruderin kaitaelokuvassa näkyy, kuinka Kennedy kaatui taaksepäin eli ”väärään suuntaan” luodin osuessa. Salaliittoteoreetikkojen mielestä Kennedy olisi kaatunut eteenpäin, jos luoti olisi ollut Oswaldin ampuma ja tullut Kennedyn takaa koulukirjavarastolta. Salaliittoteorioiden kriitikoiden mukaan tämä käsitys kuitenkin perustuu tietämättömyyteen luodin osumisen aiheuttamista fyysisistä vaikutuksista.


title: John F. Kennedyn salamurhan teoriat

text: Salaliitoista on kirjoitettu satoja kirjoja ja tehty elokuvia, kuuluisimpana Oliver Stonen kiistelty "JFK – avoin tapaus". Elokuvan kriitikoiden mukaan Stonen elokuva vääristelee lähes kaikkia historiallisia faktoja JFK:n murhasta.


title: John F. Kennedyn salamurhan teoriat

text: Salaliittoteorioissa on mainittu ainakin 44 ryhmää tai maata, joiden on eri yhteyksissä väitetty olleen Kennedyn murhan takana. Salaliittoteoreetikot ovat syyttäneet muun muassa seuraavia maita ja ryhmiä osallisuudesta Kennedyn murhaan: CIA, Yhdysvaltain mafia, FBI, Yhdysvaltain salainen palvelu, KGB, Kuuba, Fidel Castron vastustajat, Saksa, Yhdysvaltain armeija, sotateollinen kompleksi, Dallasin poliisi, Dallas Morning News -sanomalehti, MJ-12 (Yhdysvaltojen salainen varjohallitus), Mossad, Pohjois-Vietnam, Puola, ryhmä Adolf Hitlerin upseereita, Omahan republikaaninen puolue, katolinen kirkko, Yhdysvaltain maatalousministeriö ja NASA.


title: John F. Kennedyn salamurhan teoriat

text: Salaliittoteorioissa on nimetty ainakin 82 ihmistä, joiden on eri yhteyksissä väitetty ampuneen Kennedyä Dealey Plazalla. Salaliittoteoreetikoiden nimeämiä murhaajia ovat muun muassa Lyndon B. Johnson, David Ferrie, Franklin Folley (Frank Sinatran rumpali), William Greer (presidentin limusiinin kuljettaja), George Hickey (Salaisen palvelun agentti, joka väitetään ampuneen Kennedyn vahingossa), E. Howard Hunt, Roy Kellerman (Salaisen palvelun agentti, joka oli kyydissä presidentin limusiinissa), Jack Ruby, Frank Sturgis ja J. D. Tippit (poliisi, jonka Lee Harvey Oswald ampui).


title: John F. Kennedyn salamurhan teoriat

text: John F. Kennedyn salamurha tapahtui 22. marraskuuta 1963 Dallasissa, jossa presidentti oli työmatkalla. Salamurhaajan ampuessa kuolettavat laukauksensa oli presidentin autosaattue Dealey Plaza-nimisellä aukiolla. Esimerkiksi Lee Harvey Oswaldin on katsottu ampuneen laukauksensa osavaltion koulukirjavarastosta, jonka ohitse presidentin autosaattue kulki, ja joka sijaitsi aukion läheisyydessä.


title: John F. Kennedyn salamurhan teoriat

text: Nellie Conally istui samassa autossa Kennedyn kanssa miehensä John Conallyn, joka oli Texasin silloinen kuvernööri, vieressä. Kirjassaan "From Love Field: Our Final Hours" kertoo olevansa ehdottoman varma, että hänen mieheensä osunut luoti oli eri ampujan ampuma kuin ne kaksi, jotka osuivat Kennedyyn.


title: John F. Kennedyn salamurhan teoriat

text: Yhdysvaltain salaisen palvelun agentti Roy Kellerman todisti oikeudessa: ”Nyt, niiden sekuntien aikana jotka minulta kesti tämän sanomiseen, autoon tuli iso kasa luoteja”. Kellerman myös kertoi nähneensä viiden tuuman kokoisen reiän presidentti Kennedyn oikeanpuoleisessa takaraivossa. Vincent Bugliosin mukaan Roy Kellermanin näkemys luodin aiheuttamista vahingoista on ristiriidassa ruumisavausdokumenttien sekä Kennedyn ruumista esittävien valokuvien ja röntgenkuvien kanssa.


title: John F. Kennedyn salamurhan teoriat

text: Lee Bowers istui rautatieyhtiön raideohjaustornissa noin 110 metriä säleaidan takana ja katsoi suoraan kohti sen takana olevaa aluetta (”picket fence area”) kun presidentin saattue ajoi ohi. Hänellä oli selkeä näköyhteys koko alueelle, joka oli ainoa pakoreitti murhaajalle, joka olisi ollut aidan takana. Salaliittoteoreetikot väittävät hänen nähneen kaksi miestä nurmikumpareen aidan takana samaan aikaan kuin Kennedy ammuttiin. Hän on myös sanonut nähneesä hieman savua nurmikumpareella (”grassy knoll”). Warrenin komissiolle Lee Bowers kertoi kuitenkin, ettei hän nähnyt yhdenkään ihmisen kävelevän tai juoksevan aidan takana ampumisen aikana tai sen jälkeen. Lisäksi Bowers kertoi, että alue aidan ja hänen sijaintipaikkanaan olleen tornin välillä oli poliisin vartioma jo noin kaksi tuntia ennen presidentin autosaattueen tuloa. Kaksi vuotta myöhemmin hän kertoi toisenlaisen tarinan salaliittoteoreetikko Mark Lanen haastattelussa.


title: John F. Kennedyn salamurhan teoriat

text: Kennedyn murhan silminnäkijöistä 35 on kertonut laukausten osuneen presidenttiin edestäpäin, eli ne olisivat tulleet nurmikumpareen ja Triple Underpass -alikulkusillan suunnalta. Kuitenkaan yksikään silminäkijä, joka oli läsnä nurmikumpareella, ei uskonut, että laukaukset tulivat sieltä. Lisäksi yksikään silminnäkijä, joka oli alikulkusillalla ei usko laukauksen tulleen sieltä. 56 silminnäkijää puolestaan kertoi laukausten osuneen presidenttiin takaapäin, mikä tarkoittaa, että ne olisivat tulleet kirjavaraston suunnalta. Kahdeksan silminäkijää on kertonut laukausten tulleen muilta suunnilta kuin koulukirjavarasto, nurmikumpare tai alikulkusilta. Esimerkiksi kaksi silminäkijää on kertonut laukausten lähteeksi presidentin limusiinin. Viisi silminnäkijää taas kertoi laukausten osuneen presidenttiin kahdelta suunnalta.


title: John F. Kennedyn salamurhan teoriat

text: Clint Hill, Yhdysvaltain salaisen palvelun agentti, joka suojasi Kennedyä omalla ruumiillaan matkalla sairaalaan, kertoi, että Kennedyn kallosta puuttui oikea takaraivo, joka jäi auton takaistuimelle. Vincent Bugliosi on huomauttanut, että Hillin näkemys luodin takaraivoon aiheuttamista vahingoista on ristiriidassa ruumisavausdokumenttien sekä Kennedyn ruumista esittävien valokuvien ja röntgenkuvien kanssa.


title: John F. Kennedyn salamurhan teoriat

text: Robert McClelland, Parklandin sairaalan ensihoitolääkäri, joka myös huomasi pään haavan, todisti lausunnossaan, että oikeanpuoleinen takaraivo oli irronnut yhdessä pikkuaivojen kudoksen kanssa ja että osa pikkuaivoista oli kateissa. Takaraivon haavan koon ja muiden tekijöiden perusteella McClelland todisti lausunnossaan haavan syntyneen sisältä ulospäin purkautuen, ja että sen oli aiheuttanut toinen ampuja, jonka edestäpäin ammuttu luoti aiheutti vamman ja Kennedyn kuoleman. Hän kuitenkin kirjoitti pian murhan jälkeen, että ”kuolinsyy oli ampumahaavan aiheuttama massiivinen pää- ja aivovamma pään oikealla puolella.” Myöhemmin hän on muuttanut tarinaansa. Vincent Bugliosin mukaan McClellandin väitteelle pikkuaivojen puuttumisesta ei kuitenkaan löydy tukea ruumiinavausraporteista, sillä niissä ei mainita pikkuaivojen puuttumista tai niiden repeytymistä. HSCA:n lääkäri Michael Baden on sanonut ruumiinavauskuvien ja röntgenkuvien osoittavan, että pikkuaivot olivat ehjät.


title: John F. Kennedyn salamurhan teoriat

text: Eräs parhaimmista Kennedyn salamurhaa selittävistä teorioista liittyy Israeliin ja Israelin ydinaseohjelmaan. Astuttuaan virkaan Kennedy ajautui riitaan Israelin pääministerin David Ben Gurionin kanssa Israelin ydinaseohjelmasta joka tuolloin oli salainen. Kennedy vaati Israelia luopumaan tai keskeyttämään ydinaseohjelman mutta Israel kieltäytyi. Mossad (Israel) yhteistyössä Amerikkalaisten ryhmittymien kanssa salamurhasi Kennedyn, jotta Israel saisi ydinaseensa valmiiksi.


title: John F. Kennedyn salamurhan teoriat

text: Mafian ja CIA:n epäilty osuus on usein kytketty yhteen lähinnä näiden Kuuban suhteen tekemän yhteistyön takia. CIA hyödynsi Fidel Castron syrjäyttämisyrityksissään muun muassa Kuubassa ennen vallankumousta toimineen mafiapomon Santos Trafficanten yhteyksiä. CIA:n järjestämän Sikojenlahden maihinnousun epäonnistumisen osasyynä on pidetty Kennedyn päätöstä olla antamatta aseellista tukea kuubalaisista pakolaisista kootulle maihinnousujoukolle. Teoreetikot ovat katsoneet tämän motiiviksi CIA:n mahdolliselle sekaantumiselle Kennedyn murhaan.


title: John F. Kennedyn salamurhan teoriat

text: Mafiateoriaa on kannattanut etenkin David E. Scheim, joka on julkaissut kaksi kirjaa, jotka pyrkivät todistamaan mafian osallisuuden. Hän uskoo, että murhan järjestivät mafiosot Carlos Marcello ja Santos Trafficante sekä järjestäytyneeseen rikollisuuteen sekaantunut ammattiyhdistysjohtaja Jimmy Hoffa. Teorian mukaan taustalla oli mafian suuttuminen John ja Robert Kennedyn järjestäytyneen rikollisuuden vastaisiin toimiin. Scheimin teoriaa on tukenut Trafficanten asianajaja, joka väittää Trafficanten tunnustaneen hänelle Kennedyn murhan. Teoriaa tukee myös tunnettu tutkiva journalisti Jack Anderson.


title: John F. Kennedyn salamurhan teoriat

text: Murhaa vuosina 1977–1979 tutkineen HSCA-komission päällikkö, G. Robert Blakey, kirjoitti 1981 julkaistussa kirjassaan uskovansa Carlos Marcellon järjestäneen murhan.


title: John F. Kennedyn salamurhan teoriat

text: "The Kennedy Conspiracy" -kirjan kirjoittanut "Anthony Summers" uskoo, että Kennedyn tappoi ryhmä Castron vastaisia kuubalaispakolaisia, jotka olivat CIA:n kouluttamia ja mafian palkkaamia. Summersin mukaan muutama CIA:n agentti oli mukana juonessa mafiosojen Marcellon ja Trafficanten ohella.


title: John F. Kennedyn salamurhan teoriat

text: Mafiateorioita ovat pönkittäneet Oswaldin surmaajan, Jack Rubyn, väitetyt mafiakontaktit. Toisaalta on huomautettu Ruby-kuvion epämielekkyydestä: miksi vaientaa mahdollinen todistaja ja antaa poliisille uusi tilalle? Lisäksi Jack Rubyä on kuvattu ihmiseksi, joka ei pystynyt pitämään minkäänlaisia salaisuuksia. Oswaldin taustalta ei juuri ole löytynyt todistettuja mafiakontakeja, vaikka niiden olemassaolosta on esitetty väitteitä. James Ellroyn romaani "Amerikan tabloidi" hyödyntää peruskuviossaan yhdistettyä Mafia-CIA-teoriaa.


title: John F. Kennedyn salamurhan teoriat

text: Erään yleisen teorialinjan mukaan Kennedyn murhan takana olivat Neuvostoliitto ja/tai Fidel Castron Kuuba. Tämän teorian eräänä lähtökohtana oli Santos Trafficantelle työskennelleen "Johan Martinon" artikkeli tammikuulta 1964. Siinä hän kertoi tietävänsä, että Castro oli saanut selville Yhdysvaltain suunnitelmat hänen syrjäyttämisekseen ja palkkasi Oswaldin ampumaan Kennedyn. Neuvostoteorioita on pönkittänyt Oswaldin oleskelu Neuvostoliitossa.


title: John F. Kennedyn salamurhan teoriat

text: Yhdysvaltain hallitus oli suunnittellut salaista operaatiota nimeltään "Northwood". Sen oli määrä tapahtua vuonna 1962. Suunnitelmana oli upottaa yhdysvaltalainen matkustaja-alus Kuuban aluevesillä, syyttää uppoamisesta kuubalaisia ja hyökätä sen jälkeen Kuubaan. Kennedy vastusti ajatusta.


title: John F. Kennedyn salamurhan teoriat

text:
Northwood-salaliittoteorian mukaan hänet nähtiin liian pehmeänä, joten hänestä piti päästä eroon. Näin eräät tahot hallinnossa päättivät, että presidentti ammutaan Dallasissa autosaattueessa. Ampujaksi piti vielä löytää lavastettu henkilö. Tähän rooliin löytyi Lee Harvey Oswald, joka oli pelkkä sätkynukke ja syntipukki. Varsinaiset kuolemaan johtaneet laukaukset tulivat aivan eri suunnasta.
Kennedyn nuorin poika kuoli 1999 pienlentokone-onnettomuudessa. Salaliittoteorian mukaan hänen pienlentokoneensa moottoria oli peukaloitu. Monet uskovat, että hänellä sekä myös Marilyn Monroella (kuoli lääkkeiden yliannostukseen 1962) oli tietoa tästä salaliitosta. Tämän vuoksi Marilyn Monroe ja John F. Kennedy Junior kuolivat Kennedyn murhan jälkeen selittämättömissä olosuhteissa. Yleisesti teoria ei ole saanut laajaa kannatusta.


title: John F. Kennedyn salamurhan teoriat

text: Useilla Yhdysvaltain historian poliittisilla salamurhilla on ollut taustalla yhteisiä piirteitä. Murhien uhrit pyrkivät puuttumaan havaitsemiinsa epäkohtiin liittovaltion rahapolitiikassa. Näiden murhien, murhayritysten ja erityisesti uhrien tavoitteiden samankaltaisuuksien vuoksi on arveltu, että useiden eri salamurhien takana ovat olleet yhteisiä etujaan varjelleet instituutiot.


title: John F. Kennedyn salamurhan teoriat

text: Salaliittoteoreetikko Milton William Cooperin mukaan Yhdysvaltoja ja maailmaa hallitsevat yhdysvaltalainen “Council of Foreign Relations” ja kansainvälinen ”Trilateral Commision”. Cooperin mukaan nämä ryhmät saivat tietää avaruusolioiden valloittavan Yhdysvallat ja alkoivat toimia yhdessä avaruusolioiden kanssa. Ryhmät perustivat yhdessä Neuvostoliiton ja avaruusolioiden kanssa yhteisen kuuaseman. Yksi ryhmän jäsenistä, George H. G. Bush, aloitti huumekaupan yhdessä maailman huumekauppaa hallitsevan CIA:n kanssa.


title: John F. Kennedyn salamurhan teoriat

text: Kun John F. Kennedy sai tietää avaruusolioista ja huumekaupasta, hän vaati Yhdysvaltain salaista varjohallitusta (MJ-12) lopettamaan huumekaupan. Kennedy uhkasi paljastaa avaruusolioiden ja kuuaseman olemassaolon, jollei huumekauppaa lopetettaisi. MJ-12 ei suostunut tähän, vaan päätti tappaa Kennedyn. Murhan toteutti presidentin limusiinin kuljettaja, William Greer. Cooper väittää, että hänellä on hallussa Zapruder-nauhan kopio, jossa näkyy kuinka kuljettaja ampuu Kennedyn.


title: John F. Kennedyn salamurhan teoriat

text: Kennedyyn osuneet luodit olivat kuitenkin peräisin kivääristä, eikä auton kuljettaja olisi pystynyt ampumaan presidenttiä ilman, että se olisi huomattu. Kyseistä salaliittoteoriaa ei pidetä uskottavana.


title: John F. Kennedyn salamurhan teoriat

text: On myös spekuloitu, että Kennedy halusi vetää Yhdysvaltain joukot pois Vietnamista toisella presidenttikaudellaan. Tämä ei sopinut Pentagonille eikä Yhdysvaltain sotateollisuudelle, jolle Vietnamin sota merkitsi valtavia tilauksia. Tästä syystä korkeiden sotilas- ja tiedusteluhenkilöiden sekä suursijoittajien salaliitto, ”sotateollinen kompleksi”, olisi järjestänyt Kennedyn salamurhan. Ei kuitenkaan ole todisteita, että Kennedy olisi ollut aikeissa vetää yhdysvaltalaiset pois Vietnamista.


title: John F. Kennedyn salamurhan teoriat

text: Salaliittoteorioiden arvostelijoihin lukeutuu muun muassa yhdysvaltalaisen lakimies ja kirjailija Vincent Bugliosi. Hänen mielestään salaliittoteorioiden kannattajat eivät ole pystyneet tuomaan esiin yhtään uskottavaa todistetta, joka puhuisi salaliiton puolesta.


title: Kukkotappelu

text:
Kukkotappelu on ikivanha kamppailulaji, jossa toisiaan vastaan ottelee kaksi tarkoitusta varten harjoitettua kukkoa. Tavallisesti tappelu päättyy jommankumman kukon kuolemaan, joskus molemmat kuolevat. Tyypillinen kukkotappelu voi kestää muutamasta minuutista yli puoleen tuntiin. Yleensä kukkotappeluita järjestetään viihde- ja vedonlyöntitarkoituksessa.
Monissa valtioissa ja osavaltioissa kukkotappelut on lailla kielletty. Vaikka kukot eivät kuolisikaan tappeluissa, ne kärsivät monenlaisista vammoista, muun muassa puhjenneista keuhkoista, luunmurtumista ja silmävammoista. Vammoja aiheuttavat erityisesti kukkojen jalkoihin kiinnitettävät ylimääräiset piikkikannukset. Kukkoja myös usein huumataan ja lääkitään erilaisilla aineilla kuten strykniinillä tai metamfetamiinilla. Lisäksi tappeluiden välissä kukkoja yleensä pidetään ahtaissa häkeissä, mikä kasvattaa henkistä ja fyysistä stressiä.


title: Moottorivene

text: Moottorivene on vene, jota moottori potkurin välityksellä liikuttaa. Moottoreita on monenlaisia, mutta yleisimpiä ovat perinteinen perämoottori, sisäperämoottori ja sisämoottori. Perämoottoreita käytetään useimmiten pienissä ja keskikokoisissa veneissä, sisäperämoottoreita yleensä keskikokoisissa matkaveneissä ja sisämoottoreita suuremmissa veneissä.


title: Moottorivene

text: Perämoottoreiden osalta ovat yleistyneet nelitahtimoottorit, jotka ovat hiljaisempia ja taloudellisempia kuin perinteiset kaksitahtimoottorit. Nelitahtimoottorit eivät myöskään hyydy eivätkä karstoita moottoria koneen käydessä pienillä kierroksilla. Mainittujen ominaisuuksien takia nelitahtimoottorit ovat miellyttävämpiä muun muassa vetouistelussa. Kiihtyvyys on kuitenkin kaksitahtimoottoreita huonompi. Nelitahtiset veneet maksavat noin 30 prosenttia kaksitahtisia enemmän, mutta ovat käytössä jopa 30–50 prosenttia taloudellisempia.


title: Moottorivene

text: Nykyään markkinoilla on myös sähköperämoottoreita, jolloin polttonestesäiliö ja kaasusäiliöt voidaan korvata kokonaan akuilla. Matkaveneissä sähkö voidaan tuottaa esimerkiksi aurinkopaneeleilla ja tuuligeneraattoreilla, jolloin matkan pituutta rajaa ainoastaan makea vesi ja elintarvikkeet. Ruoanvalmistus hoidetaan tällöin kaasulieden ja -uunin sijaan induktioliedellä ja kiertoilmahöyryuunilla.


title: Moottorivene

text: Ensimmäisen kaasumoottorilla kulkevan moottoriveneen rakensi Samuel Brown vuonna 1827. Ranskalainen teknikko Étienne Lenoir käytti kehittämäänsä toimivaa polttomoottoria veneessä ensimmäisen kerran vuonna 1860. Saksalainen insinööri Gottlieb Daimler suunnitteli veneeseen sopivan polttomoottorin vuonna 1886.


title: Tykkivene Hämeenmaa

text: Tykkivene Hämeenmaa oli vuosina 1920–1953 Suomen merivoimien tykkivene, joka oli alun perin Venäjän keisarikunnan laivaston Suomessa valmistettu Golub-luokan vartioalus.


title: Tykkivene Hämeenmaa

text: Venäjän keisarikunnan laivasto tilasi miina- ja suojaverkonlaskijan "Pingvinin" Kone ja Sillan veistämöltä Helsingistä. Alus laskettiin vesille 1917 ja liitettiin laivastoon 22. syyskuuta. Aluksen suunnittelussa oli otettu huomioon myös käyttö raskaassa miinanraivauksessa. Alustyyppi oli merikelpoinen ja voimakaskoneinen.


title: Tykkivene Hämeenmaa

text: Alus otettiin maaliskuussa 1918 Suomen sisällissodan punaisten laivastoon. Saksalaiset valtasivat huhtikuussa aluksen Helsingin valtauksen yhteydessä nimeten sen "Wulffiksi". Saksa luovutti marraskuussa aluksen Suomen merivoimille, joka nimesi sen "Hämeenmaaksi".


title: Tykkivene Hämeenmaa

text: Alus oli mukana matkalla, jolla torpedovene S2 upposi kuluneen vuosisadan siihen asti voimakkaimmassa myrskyssä. Hämeenmaakin joutui perävuotoisena hakeutumaan Vaasan Vaskiluotoon hätäsatamaan. Aluksen päällikkönä tuolla matkalla oli silloinen kapteeniluutnantti, myöhemmin Laivaston komentajana sotavuodet toiminut kontra-amiraali Eero Rahola. Hän kommentoi onnettomuutta keväällä 1965, kun Yleisradio järjesti onnettomuudesta dramatisoidun dokumenttiohjelman sen kunniaksi, että onnettomuudesta tuli tuona vuonna kuluneeksi 40 vuotta.


title: Tykkivene Hämeenmaa

text: "Hämeenmaa" osallistui toiseen maailmansotaan sisaraluksensa "Uusimaan" tavoin. Alusta käytettiin talvisodassa rannikkovartiointiin pohjoisella Itämerellä ja tammikuussa 1940 saattajana. Se toimi kahden saattueen saattajana ennen paluutaan Turkuun hankalan jäätilanteen ja vaurioituneen potkurin takia.


title: Tykkivene Hämeenmaa

text: Alus otti osaa Somerin taisteluun kesäkuussa 1942 ja piti taistelun lopussa vihollisen matalana tykkitulellaan. Alus kuitenkin vaurioitui Neuvostoliiton ilmavoimien lentokoneen hyökkäyksessä ja menetti neljä miestä kaatuneina ja yhdeksän haavoittuneina lentopommin räjähdettyä tyhjässä ammusvarastossa. Aluksen saamat vauriot korjattiin Helsingissä. "Hämeenmaa" vaurioitui 4. heinäkuuta 1944 tukiessaan Teikarin puolustusta. Sotatoimien päätyttyä alus osallistui miinanraivaukseen. Alus poistettiin palveluksesta 1952 ja romutettiin 1953.


title: Tykkivene Hämeenmaa

text: Ainoa Hämeenmaan suomalainen sisaralus oli tykkivene "Uusimaa". Muita samaan luokkaan kuuluvia aluksia olivat venäläiset "Korshun" ja "Kobtchnik", Chilen laivaston "Colocolo", "Leucoton", "Elicura" ja "Orompello".


title: Vetouistelu

text: Vetouistelu on eräs kalastamisen muoto, jossa yhtä tai useampaa viehettä vedetään veneen perässä. Jos kalastetaan useammalla kuin viidellä vavalla samaan aikaan, käytetään yleensä apuvälineinä vapatelineitä, moottoria sekä plaanareita (apuvälineitä jotka levittävät siimoja laajemmalle alueelle etteivät ne sotkeudu).


title: Vetouistelu

text: Vetouistelemalla Suomessa tavoittaa yleensä parhaimmin hauen, kuhan, taimenen, lohen ja raudun. Varsinkin lohikaloja uistelessa vedetään yleensä syvätakilan kanssa, joka on eräänlainen paino, jolla uistin saadaan jopa 30 metrin syvyyteen asti.


title: Joel (profeetta)

text: Profeetta Joel kuuluu Raamatun Vanhassa testamentissa mainittuihin profeettoihin. Hän eli noin 800 vuotta eaa.


title: Joel (profeetta)

text: Profeetan nimiin on laitettu Raamatun Vanhan testamentin yksi kirja, Joelin kirja.


title: Joel (profeetta)

text: Ortodoksinen kirkko muistelee profeetta Joelia vuosittain lokakuun 19. päivänä.


title: Joel (profeetta)

text: Nimi Joel tarkoittaa 'Herra on Jumala'. Vuoden 1938 raamatunsuomennoksessa profeetan nimi kirjoitettiin "Jooel".


title: Kalle Valta

text: Kalle Valta (27. marraskuuta 1876 Lapinlahti – 6. maaliskuuta 1955 Pielavesi) oli suomalainen pienviljelijä, sosiaalidemokraattinen poliitikko ja kansanedustaja.


title: Kalle Valta

text: Valta syntyi Lapinlahden Onkiveden kylässä (nykyisin Maaningan kuntaa) torppari Pekka Lappeteläisen (myöhemmin Valta) ja Maria Virkkusen esikoiseksi. Perhe muutti vuonna 1896 Pielaveden Pangan kylälle.


title: Kalle Valta

text: Vuosisadan alussa Valta liittyi Löytynjärven työväenyhdistykseen. Kansalaissodan jälkeen Valta pidätettiin ja tuomittiin viideksi vuodeksi kuritushuoneeseen "kiihkeästi väärien tietojen levittämisestä".


title: Kalle Valta

text: Kansanedustajaksi Valta valittiin vuosiksi 1927–1930. Seuraavissa vaaleissa hän jäi varaedustajaksi, mutta Taavetti Nuutisen kuoltua Kalle Valta nousi eduskuntaan uudelleen vuosiksi 1932–1935. Tasavallan presidentin valitsijamies Valta oli vuosina 1931, 1937, 1940 ja 1943.


title: Kalle Valta

text: Valta oli myös SDP:n puoluevaltuuston jäsen ja pitkäaikainen Pielaveden kunnanvaltuutettu.


title: Kalle Valta

text: Valta meni vuonna 1898 naimisiin pielavetisen Aada Korhosen kanssa. Heillä oli yhdeksän lasta.


title: 2-merkaptobentsotiatsoli

text: 2-merkaptobentsotiatsoli on orgaaninen yhdiste (tioli), joka on normaaliolosuhteissa olomuodoltaan keltaisia kiteitä, joilla on pistävä haju. Sen kemiallinen kaava on CHNS.2-merkaptobentsotiatsolista käytetään myös nimityksiä "bentsotiatsolitioli", "bentsotiatsoli-2-tioli" ja "MBT".


title: 2-merkaptobentsotiatsoli

text: 2-Merkaptobentsotiatsoli on eräs kumiseoksissa käytetty niin sanottu kumikemikaali. 2-Merkaptobentsotiatsoli on myös sahoilla käytettävän Kemtox sinistymisenestoaineen, 2-(tiosyanometyylitio)bentsotiatsolin (TCMTB) pääaineenvaihduntatuote.


title: 2-merkaptobentsotiatsoli

text: Lyhytaikainen altistus ärsyttää silmiä.


title: Mario Power Tennis

text:
Mario Power Tennis on Camelot Software Planningin kehittämä ja Nintendon julkaisema urheilupeli. Peli on julkaistu Nintendo GameCubelle vuonna .
Peli kuuluu "Mario Tennis" -sarjaan.


title: Mario Power Tennis

text: Turnauksessa taistellaan tietokoneen pelaamia hahmoja vastaan joko 1 vastaan 1 tai 2 vastaan 2. Tennistä pelatessa on mahdollisuus käyttää niin sanottuja superlyöntejä.


title: Mario Power Tennis

text: Tämä peli julkaistiin myös Wiille "NEW PLAY CONTROL!" versiona vuonna 2009.


title: 2-merkaptoetanoli

text: 2-merkaptoetanoli on orgaaninen yhdiste, joka on normaaliolosuhteissa olomuodoltaan väritöntä nestettä, jolla on tunnusomainen haju. Sen kemiallinen kaava on CHOS ja rakennekaava HSCHCHOH. 2-merkaptoetanolista käytetään myös nimityksiä "2-hydroksietaanitioli", "monotioetyleeniglykoli" ja "tioglykoli".


title: 2-merkaptoetanoli

text: 2-merkaptoetanolin moolimassa on 78,1 g/mol, sulamispiste <100 °C, kiehumispiste 157 °C, suhteellinen tiheys 1,1 g/cm (vesi = 1,0 g/cm), sekoittuu veteen, leimahduspiste 74 °C o.c., itsesyttymislämpötila 295 °C ja CAS-numero 60-24-2.


title: 2-merkaptoetanoli

text: Ärsyttää silmiä, ihoa, ja hengitysteitä.


title: Irving Langmuir

text: Irving Langmuir (31. tammikuuta 1881, New York – 16. elokuuta 1957, Massachusetts) oli yhdysvaltalainen teollisuuden kemisti ja fyysikko, joka tutki erityisesti elektronien irtautumista kuumista metallipinnoista. Tietoja hän käytti hyväkseen hehkulamppujen kehitystyössään General Electric -yhtiössä 1909–1950, mutta Langmuir teki useita merkittäviä keksintöjä myös fysiikan ja kemian perusilmiöiden tutkimuksessa.


title: Irving Langmuir

text: Irving Langmuir syntyi Charles ja Sadie (omaa sukua Comings) Langmuirin perheeseen. Perheessä oli entuudestaan jo kaksi poikaa ja myöhemmin perheeseen syntyi Irvingille myös pikkuveli. Koulutukseltaan Irving Langmuir oli metallurgian insinööri. Hän valmistui 1903 metalli-insinööriksi Columbia Universitystä ja jatkoi opintojaan Walther Hermann Nernstin (Nobelin kemianpalkinto 1920) alaisuudessa fysikaalisessa kemiassa saavuttaen tohtorin tutkinnon 1906 Göttingenin yliopistossa. Palattuaan takaisin Yhdysvaltoihin hän siirtyi General Electricin palvelukseen. Vuonna 1912 hän meni naimisiin Marion Mersereaun kanssa ja he saivat kaksi lasta, pojan ja tyttären.


title: Irving Langmuir

text: Langmuir oli monipuolinen tutkija, joka kehitti hehkulamppujen suojakaasuja ja hehkulankoja, elektroniputkien hehkukatodeja sekä öljyjen molekyylitason ominaisuuksia. Vuonna 1909 Langmuir pestautui General Electric -yhtiön tutkimuslaboratorioon Schenectadyyn, jonka apulaisjohtajana hän toimi 1932–1950. Sotatarviketuotannon aikana Langmuir kehitti taistelukentän savuverhoja ja sukellusveneiden havaitsemiskeinoja.


title: Irving Langmuir

text: Langmuir keksi muun muassa kaasutäytteisen hehkulampun ja löysi atomaarisen vedyn. Nobelin kemianpalkinnon hän sai vuonna 1932 työstään pintakemian alalta. Hän oli ensimmäinen teollisuuden kemisti, joka sai Nobelin palkinnon. Hänen mukaansa on nimetty muun muassa yhtälöitä, menetelmiä, ja tieteellinen aikakausjulkaisu "Langmuir".


title: Irving Langmuir

text: Pintakemiaa Langmuir alkoi tutkia yhdessä assistenttinsa Katherine Blodgettin kanssa myöhempinä vuosinaan. He tutkivat ohuita kalvoja ja molekyylien adsorptiota pinnoilla. Yhdessä he esittelivät käsitteen "monolayer", joka tarkoittaa yhden molekyylin paksuista kerrosta. Urallaan Langmuirille myönnettiin lukuisia arvostettuja palkintoja.


title: Terence Hill

text: Terence Hill, oik. Mario Girotti, (s. 29. maaliskuuta 1939 Venetsia, Italia) on italialainen näyttelijä, joka on näytellyt italowesterneissä sekä useissa elokuvissa Bud Spencerin kanssa.


title: Terence Hill

text: Girottin isä oli italialainen kemisti Girolamo Girotti ja äiti saksalainen Hildegard Girotti (o.s. Thieme). Lapsuutensa Hill vietti Dresdenissä, missä perhe selviytyi toisen maailmansodan aikaan liittoutuneiden pommituksista. Nuoruudessaan hän harrasti uintia, ja uinnin kautta hän ajautui myös elokuvien pariin, mistä italialainen elokuvantekijä Dino Risi hänet 12-vuotiaana löysi.


title: Terence Hill

text: Hillin ensimmäinen elokuva oli vuonna 1951 valmistunut "Loma gangsterin kanssa". Hän jatkoi näyttelijänuraansa rahoittaakseen opintonsa ja moottoripyöräilyharrastuksensa. Opiskeltuaan kolme vuotta kirjallisuutta Rooman yliopistossa hän ryhtyi keskittymään täysipainoisesti näyttelemiseen.


title: Terence Hill

text: Näyteltyään kreivi Cavriaghin roolin Luchino Viscontin elokuvassa "Tiikerikissa" hän solmi sopimuksen roolista Saksassa tehtävissä Karl Mayn kirjoihin perustuvissa lännenelokuvissa. Niiden ansiosta hän saavutti mainetta saksankielisessä Euroopassa.


title: Terence Hill

text: Girotti palasi 1966 Italiaan näyttelemään elokuvassa "Luoja armahtaa – minä en". Lomaillessaan Almeriassa hän tapasi tulevan vaimonsa, amerikkalaissyntyisen Lorin. Pariskunta sai pojat Ross ja Jess. Ross Hill kuoli liikenneonnettomuudessa vuonna 1990. Girotti otti käyttöön taiteilijanimen Terence Hill samoihin aikoihin kun hän tapasi tulevan vaimonsa.


title: Terence Hill

text: Girottia pyydettiin muuttamaan nimensä elokuvaa "Luoja armahtaa – minä en" varten. Hänellä oli vuorokausi aikaa valita yksi tarjotusta 20 nimen listasta. Hän valitsi nimen Terence Hill, koska se miellytti häntä eniten, ja lisäksi nimessä oli samoja kirjaimia kuin hänen äitinsä nimessä (Hildegard Thieme). Julkisuussyistä elokuvan tekijät kertoivat, että "Hill" on hänen vaimonsa sukunimi. Tosiasiasa Lori Hillin tyttönimi on Zwicklbauer).


title: Terence Hill

text: Hill näytteli useissa humoristisissa lännenelokuvissa, monissa yhdessä aisaparinsa Bud Spencerin kanssa. Erityisen menestyneitä Hill–Spencer-elokuvia olivat "Nimeni on Trinity – paholaisen oikea käsi" ja jatko-osa "Trinity ratsastaa jälleen". Kaksikon elokuvat muistetaan erityisesti lukuisista hiotuista joukkotappelukohtauksista, joissa Hillin akrobaatin taidot tulivat esiin. Vuonna 1973 hän näytteli yhdessä Henry Fondan kanssa Sergio Leonen ideoimassa ja tuottamassa nokkelassa westernpadoriassa "Nimeni on Nobody".


title: Terence Hill

text: Hill on näytellyt myös Lucky Lukea ja ohjannut ainakin yhden Lucky Luke -elokuvan, jossa hän on itse pääosassa. Sittemmin hän on esiintynyt lukuisissa elokuvissa ja muissa tuotannoissa Yhdysvalloissa, jossa hän nykyään asuu ja toimii elokuvatuottajana. Hill näytteli myös kahdessa Hollywood -elokuvassa, vuonna 1976 valmistuneessa "Mr. Billion" ja 1977 valmistuneessa "Hornanmarssi". Toivottua läpimurtoa ei kuitenkaan tullut.


title: Terence Hill

text: Yle TV2 esitti vuodesta 2009 alkaen sarjaa "Isä Matteon tutkimuksia", jossa Hill on pääroolissa rikoksia ratkovana hengenmiehenä Isä Matteona.


title: V. T. Aaltonen

text: Viktor Toivo Aaltonen (25. syyskuuta 1889 Uusikirkko Tl – 24. maaliskuuta 1955 Helsinki) oli suomalainen metsätieteilijä ja Metsäntutkimuslaitoksen professori.


title: V. T. Aaltonen

text: Aaltosen vanhemmat olivat kauppias Juho Viktor Aaltonen ja Helena Stenfors. Hänen ensimmäinen puolisonsa vuodesta 1921 oli Märta Heikel (1891-1932) ja toinen vuodesta 1939 Tyyne Alina Mantere. Aaltonen tuli ylioppilaaksi Uudenkaupungin yhteislyseosta 1909, suoritti metsänhoitotutkinnon 1913, jolloin hänestä tuli myös metsäkonduktööri, ja valmistui filosofian maisteriksi 1916, lisensiaatiksi 1917 ja tohtoriksi 1920. Breslaun yliopistossa hän opiskeli 1922-1923. Aaltonen toimi Metsätieteellisen tutkimuslaitoksen assistenttina 1918-1919, Evon metsäkoulun johtajana 1919-1921, metsähallituksessa metsänhoidon tarkastajana 1921-1923 ja sitten Metsätieteellisen tutkimuslaitoksen metsämaaopin professorina. Hän oli Suomen merkittävin metsämaan tutkija, mutta tutki myös maasäteilyä.


title: V. T. Aaltonen

text: Aaltonen toimi Vapaa-ajattelijain liiton puheenjohtajana 1954–55 ja julkaisi useita uskontokriittisiä teoksia, kuten "Miksi en ole kristitty".


title: Notre Damen kellonsoittaja (vuoden 1996 elokuva)

text: Notre Damen kellonsoittaja () on vuonna 1996 valmistunut Disneyn animaatioelokuva, joka perustuu ranskalaisen Victor Hugon vuonna 1831 julkaisemaan romaaniin "Pariisin Notre-Dame". Tapahtumat sijoittuvat 1400-luvun Pariisiin. Elokuvan suomenkielisen ääniversion on ohjannut Pekka Lehtosaari. Suomenkielisinä ääninä ovat muun muassa Velimatti Ranta, Tiina Lymi, Ossi Ahlapuro, Carl-Kristian Rundman ja Fredi. Alkuperäisversion ääninä ovat esimerkiksi Tom Hulce ja Demi Moore.


text: Elokuva kerrotaan lähinnä takaumien muodossa mustalaisen nukkemestari Clopinin toimiessa kertojana.


text: Eräänä yönä neljä mustalaista saapuu salaa Pariisiin, mutta heidän kimppuunsa hyökkää väijyksistä joukko sotilaita johtajanaan tuomari Claude Frollo, Pariisin oikeusministeri. Eräs kääröä sylissään pitelevä mustalainen vastustelee pidätystä ja karkaa, jolloin Frollo lähtee ajamaan häntä takaa pitkin Pariisin öisiä katuja. Lopulta Frollo saa naisen kiinni Notre Damen katedraalin portailla, tarttuu tämän sylissä olevaan nyyttiin ja potkaisee tätä, niin että tämä lyö päänsä kohtalokkaasti katedraalin portaisiin. Käärön sisältä Frollo ei kuitenkaan löydä varastettua tavaraa vaan kauhistuttavasti epämuodostuneen vauvan. Frollo uskoo lapsen olevan epäpyhä demoni, joten hän päättää hukuttaa sen. Arkkidiakoni saapuu juuri ajoissa paikalle estämään sen, ja kertoo Frollolle, että koska tämä tappoi viattoman naisen Notre Damen edessä, tämä voi pelastaa sielunsa ikuiselta kadotukselta vain ottamalla vauvan omaksi kasvattipojakseen. Frollo suostuu siihen mutta vastahakoisesti.


text: Kuluu kaksikymmentä vuotta. Frollon holhokikseen ottamasta pojasta, Quasimodosta, kasvaa ystävällinen ja hellä nuori mies, joka asuu Notre Damen kellotornissa. Frollo valvoo kasvattipoikaansa ja muistuttaa tätä herkeämättä siitä, että tämä on hirviö ja että muut ihmiset ilkkuisivat tälle, jos tämä ikinä astuisi ulkomaailmaan. Tästä huolimatta Quasimodo kapinoi salaa Frollon opetuksia vastaan ja päättää osallistua seuraavaan Houkkien juhlaan. Juhlissa sekä Quasimodo että Frollo kohtaavat nuoren mustalaistanssijan nimeltä Esmeralda, joka tekee lähtemättömän vaikutuksen kumpaankin mieheen. Juhlayleisö kuitenkin huomaa Quasimodon ja kruunauttaa tämän Houkkien kuninkaaksi Frollon suureksi ärtymykseksi. Kesken ”kruunajaisten” Frollon sotilaat alkavat heitellä Quasimodoa hedelmillä ja vihanneksilla, minkä seurauksena yleisö villiintyy ja ryhtyy seuraamaan sotilaiden esimerkkiä ja he sitovat Quasimodon teilipyörään. Vaikka Quasimodo anoo kasvatti-isäänsä tulemaan hänen avukseen, tämä päättää olla tekemättä mitään. Lopulta Esmeralda puuttuu asioiden kulkuun ja syyttää Frolloa avoimesti julmuudesta. Frollo määrää sotilaansa pidättämään Esmeraldan, mutta mustalaistyttö onnistuu pakenemaan ja tekemään sotilaista naurunalaisia.


text: Frollon kaartin hyväntahtoinen päällikkö, kapteeni Phoebus, seuraa Esmeraldaa Notre Dameen ja onnistuu ystävystymään tämän kanssa. Kun Frollo ja hänen sotilaansa saapuvat katedraaliin vangitsemaan Esmeraldaa, Phoebus päätyy suojelemaan mustalaistyttöä vaatimalla tälle katedraalista turvapaikkaa. Frollo ja sotilaat lähtevät tiehensä, mutta sitä ennen Frollo uhkailee pidättävänsä Esmeraldan heti, jos tämä astuu jalallaankaan ulos katedraalista. Esmeralda tapaa Quasimodon ja ystävystyy tämän kanssa. Vastineeksi Esmeraldan aiemmin osoittamasta ystävällisyydestä Quasimodo auttaa tyttöä pakenemaan katedraalista vartijoiden huomaamatta. Ennen lähtöään Esmeralda jättää Quasimodolle kartan, joka avulla voi löytää mustalaisten piilopaikan nimeltä Ihmeiden aukio. Esmeralda neuvoo Quasimodoa käyttämään karttaa, mikäli tämä ikinä tahtoo jättää Notre Damen. Quasimodo alkaa vähitellen rakastua Esmeraldaan.


text: Tällä välin Frollo yrittää saada kuriin omaa Esmeraldaa kohtaan tuntemaansa pakkomielteistä ihastusta. Lopulta hän vannoo etsivänsä mustalaistytön kynsiinsä ja tappavansa tämän, jollei tämä suostu tulemaan hänen omakseen. Frollo kääntää koko Pariisin ylösalaisin polttaen kaupunkilaisten taloja ja tappaen viattomia ihmisiä etsiessään Esmeraldaa kuumeisesti. Lopulta Phoebus syyttää Frolloa epäoikeudenmukaisuudesta, minkä seurauksena hänet määrätään teloitettavaksi. Ennen kuin teloitusta ehditään panna toimeen, Esmeralda puuttuu peliin ja antaa Phoebukselle tilaisuuden paeta. Yksi sotilaiden nuolista ehtii kuitenkin osua ratsain pakenevaan Phoebukseen, joka putoaa jokeen. Esmeralda pelastaa kapteenin joesta, vie tämän Quasimodon luokse ja ryhtyy hoitamaan tämän haavaa. Quasimodon seuratessa sivusta Esmeralda ja Phoebus päätyvät lopulta suutelemaan toisiaan särkien Quasimodon sydämen. Kesken kaiken Frollo kuitenkin saapuu Notre Dameen, jolloin Quasimodo usuttaa Esmeraldan lähtemään pikaisesti pois. Sitten Quasimodo piilottaa Phoebuksen pöytänsä alle. Frollo saa selville, että Quasimodo oli se, joka auttoi Esmeraldan pakoon. Hän lupaa vapauttaa Quasimodon mustalaistytön "katalasta noituudesta” julistaen hyökkäävänsä Ihmeiden aukioon aamunkoitteessa tuhannen miehen kanssa. Frollon mentyä Phoebus yrittää taivutella Quasimodon auttamaan häntä Ihmeiden aukion löytämisessä ja mustalaisten varoittamisessa. Lopulta Quasimodo suostuu vastahakoisesti ja näyttää Phoebukselle Esmeraldan hänelle antaman kartan.


text: Kun Quasimodo ja Phoebus viimein löytävät Ihmeiden aukion, mustalaiset sieppaavat ja miltei hirttävät heidät Frollon vakoojina. Esmeralda saapuu kuitenkin paikalle ja kertoo Quasimodon ja Phoebuksen olevan heidän ystäviään. Mustalaiset saavat tietää Frollon tulevasta hyökkäyksestä ja alkavat kiireesti pakata tavaroitaan. Äkkiä Frollo ja hänen sotilasarmeijansa ilmestyvät Ihmeiden aukiolle kuin tyhjästä ja pidättävät kaikki mustalaiset. Frollo paljastaa Quasimodolle huiputtaneensa tämän johdattamaan hänet suoraan mustalaisten luokse. Sitten Frollo määrää sotilaat viemään mustalaiset vankilaan ja kahlitsemaan Quasimodon Notre Damen kellotorniin.


text: Myöhemmin Frollo valmistautuu polttamaan Esmeraldan roviolla noitana. Sitä ennen hän kuitenkin tarjoutuu säästämään Esmeraldan hengen, mikäli tämä ryhtyy hänen rakastajattarekseen. Esmeralda kieltäytyy, ja Frollo sytyttää rovion. Quasimodo saa viimein tarpeekseen Frollon epäoikeudenmukaisuudesta ja tekopyhyydestä, minkä seurauksena hän rikkoo kahleensa ja syöksyy pelastamaan Esmeraldaa tulelta. Sitten hän palaa tajuton Esmeralda mukanaan takaisin katedraalin kellotorniin ja vaatii turvapaikkaa. Frollo määrää sotilaansa murtamaan katedraalin oven, mutta Phoebus ja mustalaiset onnistuvat vapauttamaan itsensä vartijoilta. Phoebus johdattaa mustalaiset ja kaupunkilaiset yhdessä Frollon sotilaiden kimppuun. Quasimodo kaataa kellotornista sulaa kuparia alas Frollon sotilaiden päälle ajaakseen nämä pois katedraalin ovelta, mutta siitä huolimatta Frollo onnistuu pääsemään ovesta sisään. Lopulta Frollo löytää Quasimodon itkemästä Esmeraldan elottomalta vaikuttavan ruumiin ääressä ja yrittää iskeä tätä tikarilla selkään. Quasimodo kuitenkin torjuu Frollon iskun ja tyrkkää kasvatti-isänsä vasten seinää. Esmeralda virkoaa, jolloin Quasimodo kiidättää hänet turvaan katedraalin parvekkeelle Frollon seuratessa heidän perässään. Kamppailun aikana Frollo myöntää tappaneensa Quasimodon äidin (hän oli kasvattanut Quasimodon siinä luulossa, että tämän äiti oli hylännyt tämän vauvana). Lopulta sekä Quasimodo että Frollo päätyvät taistelun melskeessä roikkumaan katedraalin parvekkeelta. Frollo putoaa kuolemaansa. Myös Quasimodo menettää otteensa ja putoaa, mutta katedraalin alemmassa kerroksessa seisova Phoebus saa hänet kiinni. Esmeralda juoksee Quasimodon ja Phoebuksen luo, ja Quasimodo antaa Esmeraldalle ja Phoebukselle siunauksensa.


text: Seuraavana aamuna pariisilaiset juhlivat päästyään eroon Frollon tyrannimaisesta hallinnosta. Quasimodo astuu katedraalista viimein ulos päivänvaloon, mutta tällä kertaa kiitolliset kaupunkilaiset ottavat hänet vastaan sankarina sekä kunnioitettuna kansalaisena.


title: Sawara-ku

text: Sawara-ku () on yksi Japanin Kyūshūn saarella Fukuokan prefektuurissa sijaitsevan Fukuokan kaupungin seitsemästä suuralueesta. Fukuokan ydinkeskustan länsipuolella sijaitseva suuralue ulottuu Hakatanlahdelta pohjoisessa kaupungin eteläosan vuoristoalueille. Sawara-kun pinta-ala on 95,87 neliökilometriä ja siellä on 217 770 asukasta (vuonna 2017).


title: Sawara-ku

text: 1. toukokuuta 1982 asti Sawara-ku oli osa laajempaa Nishin suuraluetta, josta se erotettiin yhdessä Jōnanin suuralueen kanssa. Sawara-kun alueella sijaitsevat muun muassa Fukuoka Tower, Fukuokan kaupunginmuseo, Fukuokan kaupunginkirjasto, Nishijin Praliva -kauppakeskus ja Seinan Gakuin -yliopisto.


title: Poveste de viață

text: Poveste de viață on romanialaisen eurodanceyhtye Akcentin neljäs albumi, joka julkaistiin vuonna 2004. Romaniankielinen albumi sisälsi vain kuusi kappaletta ja lisäksi musiikkivideon ”Poveste de viață” -kappaleesta. Myös ”Spune-mi (Hey baby!)” -kappaleesta tehtiin video.


title: Robin Hood (vuoden 1973 elokuva)

text: Robin Hood on Disneyn animaatioelokuva vuodelta 1973. Elokuva kertoo Robin Hoodin tarinan. Siinä viekas kettu Robin Hood sekä hänen ystävänsä karhu Pikku John toimivat alkuperäisromaanin mukaan, eli ryöstävät rikkailta ja antavat rahat köyhille.


title: Robin Hood (vuoden 1973 elokuva)

text: Elokuvan ensi-ilta Yhdysvalloissa oli 8. marraskuuta 1973. Suomessa elokuva sai ensi-iltansa joulukuussa 1974.


title: Robin Hood (vuoden 1973 elokuva)

text: Robin Hoodin ja kumppaneiden monikertainen ryöstön kohde oli prinssi Juhana. Allan-A-Dalen, kukkotrubaduurin säestyksellä ja muidenkin laululla tarinasta tulee romanttinen kertomus lainsuojattoman henkipaton ja ylhäisen neidon rakkaudesta ja kuinka he saavat lopulta toisensa. Mutkia on kuitenkin matkassa monia, mutta nekin Robin ja Pikku John selvittivät kunnialla. Myös tulen keskellä Robin joutui taistelemaan hengestään, kun hänen ja Pikku Johnin piti pelastaa Munkki Tuck tyrmästä.


title: Robin Hood (vuoden 1973 elokuva)

text:
Robin on suunnattoman rakastunut Marian-neitoon, joka haaveilee salaa Robinista. Jousiammuntakilpailuissa Robin on pukeutunut haikaraksi, ja menee juttelemaan Marianille, joka tunnistaa haikaran Robiniksi. Robin voittaa kilpailut ja Marian-neidon suosion, mutta paljastuu samalla omaksi itsekseen. Robin vangitaan ja yritetään tapattaa, mutta viime hetkellä prinssi Juhana päästää Robinin menemään, Pikku John nimittäin piteli miekkaa prinssin selän takana. Robin tunnustaa rakkautensa Marianille, joka jakaa hänen tunteensa. Samalla syntyy taistelu, joka kuitenkin päättyy prinssin ja hänen uskollisen kätyrinsä, herra Hissin, tappioon. Taistelun aloittaa Nottinghamin sheriffi, joka ei siedä Robinin ja Marianin lempeä. Myöhemmin samana iltana Robin ja Marian kulkevat käsi kädessä Sherwoodin metsässä, romanttisen sävelen soidessa. Robin antaa Marianille hehkuvan luonnonkukkasormuksen rakkautensa merkiksi. Pienen esittelykierroksen jälkeen Robin ja Marian ovat toistensa kainalossa ja katselevat kauas, kunnes Munkki Tuck keskeyttää hauskalla tavalla heidän herkän hetkensä yllätyksellä. Pian kaikki alkavat tanssimaan, ja metsä herää eloon. Kaikilla on hauskaa, varsinkin Pikku Johnilla ja Rouva Kotkot -nimisellä kanalla.
Elokuvan lopussa kuningas Richard palaa ja lähettää prinssi Juhanan, herra Hissin ja Nottinghamin sheriffin kivilouhoksille. Robin ja Marian menevät naimisiin, onnellisina ja toisensa saaneina. Pikku John hyppää ajuriksi vaunuihin, ja tuore aviopari lähtee häämatkalle jonnekin kauas.
Elokuvaan tehtiin suomalainen jälkiäänitys vuonna 1974. Jälkiäänityksessä esiintyi useita sen ajan pinnalla olevia laulajia, kuten Kai Lind, Viktor Klimenko ja Ossi Ahlapuro."Video-oppaassa" vuodelta 1994 Harri Närhi kehuu "Robin Hoodin" suomenkielistä jälkiäänitystä ja antaa elokuvalle kolme tähteä viidestä, mikä vastaa sanallista arviota ”hyvä”.


title: Nishi-ku (Fukuoka)

text: Nishi-ku (, ’läntinen suuralue’) on yksi Japanin Kyūshūn saarella Fukuokan prefektuurissa sijaitsevan Fukuokan kaupungin seitsemästä suuralueesta. Se sijaitsee nimensä mukaisesti Fukuokan länsiosassa Genkainmeren Hakatanlahden rannalla. Nishin suuralueen pinta-ala on 84,17 neliökilometriä ja siellä on 208 858 asukasta (vuonna 2017).


title: Nishi-ku (Fukuoka)

text: Nishi-ku oli aiemmin huomattavasti nykyistä suurempi, mutta 1. toukokuuta 1982 siitä erotettiin Jōnanin ja Sawaran suuralueet.


title: Merkaptoetikkahappo

text: Merkaptoetikkahappo on orgaaninen yhdiste, joka on normaaliolosuhteissa olomuodoltaan viskoosinen, väritön neste, jolla on tunnusomainen haju. Sen kemiallinen kaava on CHOS ja rakennekaava HSCHCOOH. Merkaptoetikkahaposta käytetään myös nimityksiä "tioglykolihappo", "etaanitioli-2-happo-1" ja "2-merkaptoetaanihappo".


title: Merkaptoetikkahappo

text: Merkaptoetikkahapon moolimassa on 92,1 g/mol, sulamispiste −16,5 °C, kiehumispiste 120 °C, suhteellinen tiheys 1,3 g/cm (vesi = 1,0 g/cm), sekoittuu veteen, leimahduspiste 126 °C o.c., itsesyttymislämpötila 350 °C ja CAS-numero 68-11-1.


title: Merkaptoetikkahappo

text: Merkaptoetikkahappoa valmistetaan kloorietikkahaposta, natriumklooriasetaatista tai kaliumklooriasetaatista käsittelelmällä niitä natrium- tai kaliumvetysulfidilla. Näin syntyvästä merkaptoetikkahapon suolasta saadaan happo vapautettua suolahapolla ja tuote puhdistetaan alipainetislauksella. Merkaptoetikkahappoa ja sen johdannaisia käytetään hiusten kihartamisessa, ihokarvoituksen poistamisessa, tekstiiliteollisuudessa nahkojen käsittelyyn, polymeroitumiskatalyyttinä ja polyvinyylipolymeerien stabiloijana. Lisäksi merkaptoetikkahappoa käytetään lähtöaineina valmistettaessa väriaineita ja lääkkeitä.


title: Merkaptoetikkahappo

text: Aine syövyttää silmiä, ihoa ja hengitysteitä.


title: Turkka

text: Turkka on suomenkielinen nimi. Se voi esiintyä sekä etu- että sukunimenä.


title: Turkka

text: Turkka on suomalainen miehen etunimi. Turkan nimipäivä on 8. heinäkuuta jolloin on myös Turon nimipäivä. Nimi on ollut käytössä jo 1400-luvulla ja on syntynyt muunnoksena joko ruotsalaisista "Tor" -alkuisista nimistä tai mahdollisesti nimestä Tuure, mutta sekä Tor-alkuiset nimet että Tuure johtuvat muinaisskandinaavisesta jumalan nimestä Thor.


title: Turkka

text: Väestörekisterikeskuksen tietojen mukaan nimi Turkka on Suomessa annettu vuoden 2009 loppuun mennessä noin 530 henkilölle.Turkka on myös suomalainen sukunimi. Vuonna 2012 tämän nimisiä henkilöitä oli Suomessa 259. Tunnettuja nimenkantajia ovat:


title: Lewontinin virhepäätelmä

text: Lewontinin virhepäätelmä on A.W.F. Edwardsin artikkelissaan "Human Genetic Diversity: Lewontin's Fallacy" vuonna 2003 esittämä ajatus. Hän kritisoi Richard Lewontinin 1972 esittämää johtopäätöstä, jonka mukaan rotu on epävalidi taksonominen konstruktio, koska todennäköisyys satunnaisen yksilön luokittelemiseksi väärään rotuun yhden geneettisen lokuksen perusteella on noin 30 %.


title: Lewontinin virhepäätelmä

text: Edwards perustelee näkemystään sillä, että kun otetaan huomioon enemmän kuin yksi lokus, virheellisen luokittelun todennäköisyys lähestyy nopeasti 0 %:ia. Edwards katsookin, että rodut erotteleva informaatio kätkeytyy geneettisen datan korrelaatiorakenteeseen.


title: Lewontinin virhepäätelmä

text: Lewontinin argumentin kärjistyksenä voitaisiin esittää, että koska ihmisillä ja porkkanoilla on 50 % yhteistä DNA:ta, lajeilla täytyy olla 50 % yhteistä.


title: Lewontinin virhepäätelmä

text: Edwardsin argumentin kärjistyksenä voitaisiin esittää, että koska ruotsalaiset ja norjalaiset voitaisiin todennäköisesti erottaa ottamalla erottimiksi riittävän monta lokusta, ruotsalaiset ja norjalaiset kuuluvat eri rotuihin.


title: Lewontinin virhepäätelmä

text: Onko Lewontinin virhepäätelmä todella virhepäätelmä vai ei, riippuu siitä mitä eroja pidetään "todellisina". Jos eroja populaatioiden välillä pidetään todellisina silloin, kun kaksi populaatiota pystytään erottelemaan toisistaan käyttämällä kriteereinä suurta määrää piirteitä, on Lewontin tehnyt virhepäätelmän. Mikäli taas erot populaatioiden välillä katsotaan "todellisiksi" sen mukaan, miten hyvin populaatiot voi erottaa toisistaan yhden satunnaisesti valitun piirteen perusteella, Lewontinin argumentti on pätevä.


title: Jayne Mansfield

text: Jayne Mansfield (synt. Vera Jayne Palmer, 19. huhtikuuta 1933 Bryn Mawr, Pennsylvania – 29. kesäkuuta 1967 Slidell, Louisiana) oli yhdysvaltalainen näyttelijä, malli ja laulaja, joka työskenteli sekä Broadwaylla että Hollywoodissa. Hän oli myös yksi 1950- ja 1960-lukujen johtavista seksisymboleista ja julkisuuden henkilöistä. Pelkästään syyskuun 1956 ja toukokuun 1957 välisenä aikana Mansfield esiintyi noin 2 500 uutiskuvassa ja hänestä kirjoitettiin noin 122 000 uutisriviä ympäri maailmaa.


title: Jayne Mansfield

text: Vaikka Mansfieldin ura oli verrattain lyhyt, hän esiintyi useissa menestyselokuvissa ja -näytelmissä ja hänet palkittiin uransa aikana Golden Globe-, Theatre World Award- ja Golden Laurel -palkinnoilla. Lisäksi Mansfield esiintyi omalla show’llaan yökerhoissa Las Vegasissa ja ympäri maailmaa.


title: Jayne Mansfield

text: Mansfield syntyi Bryn Mawrissa Pennsylvaniassa, mutta vietti varhaislapsuutensa Phillipsburgissa New Jerseyssä. Hänen juristi-isänsä Herbert William Palmerin kuoltua sydänkohtaukseen Mansfieldin äiti Vera Palmer (o.s. Jeffrey) palasi työelämään opettajaksi. Vuonna 1939 Mansfield muutti äitinsä ja tämän uuden aviomiehen kanssa Dallasiin Texasiin.


title: Jayne Mansfield

text: Mansfield kasvoi keskiluokkaisessa perheessä ja sai harrastaa monipuolisesti tanssia ja musiikkia. Hän osoittautui musiikillisesti lahjakkaaksi ja sai klassisen musiikin viulu- ja pianokoulutuksen. Hän opiskeli viulunsoittoa muun muassa maineikkaan Southern Methodist Universityn konservatoriossa. Mansfieldin tuonaikainen viulunsoitonopettaja uskoi hänen mahdollisuuksiinsa esiintyä vielä jonain päivänä New Yorkin Carnegie Hallissa. Myöhempinä vuosina, kun Mansfield oli jo maailmankuulu elokuvatähti ja julkisuuden henkilö, hän soitti ajoittain pianoa ja viulua esimerkiksi televisio-ohjelmissa.


title: Jayne Mansfield

text: Mansfield opiskeli muun muassa dramatiikkaa, psykologiaa ja viulunsoittoa Southern Methodist Universityssä Dallasissa sekä Texasin yliopistossa Austinissa, jonne hän muutti avioiduttuaan Paul Mansfieldin kanssa vuonna 1950. Saatuaan esikoisensa Jayne Marien (s. 1950) Mansfield palasi yliopistoon ja kävi luennoilla vauva mukanaan. Myöhemmin Paul Mansfieldin palvellessa Yhdysvaltain armeijassa koko perhe muutti vuodeksi Georgian osavaltiossa sijaitsevaan Fort Gordonin tukikohtaan.


title: Jayne Mansfield

text: Muutettuaan takaisin Texasiin Mansfield jatkoi opintoja Southern Methodist Universityssä ja esiintyi vuonna 1953 ensimmäisessä teatteriroolissaan Arthur Millerin Pulitzer-palkinnollakin palkitussa menestysnäytelmässä "Kauppamatkustajan kuolema". Seuraavana vuonna Mansfield muutti tyttärensä ja miehensä kanssa Los Angelesiin, jossa hän jatkoi teatteriopintoja, tällä kertaa Kalifornian yliopistossa, jossa hän oli ollut kesäkurssilla vuotta aiemmin. Näihin aikoihin Mansfield esiintyi myös historiallisessa Pasadena Playhouse -teatterissa Pasadenassa, ja Warner Bros. -studion kykyjenetsijä bongasi hänet sieltä pieniin rooleihin studion elokuviin, kuten "Female Jungle" ja "Rytmin kiihkoa". Muuten Mansfield ansaitsi rahaa työskentelemällä muun muassa elokuvateatterissa.


title: Jayne Mansfield

text: Helmikuussa 1955 Mansfield esiintyi "Playboy"-lehden kuukauden mallina ("Playmate of the Month"), ja loppuvuodesta hän alkoi esiintyä New Yorkn Broadwaylla menestysnäytelmässä "Houkuttelevat huulet". Mansfield sai roolistaan Theatre World Award -palkinnon, ja hänen saamansa suosio herätti nopeasti myös Hollywood-studioiden mielenkiinnon. Vuonna 1956 Mansfield solmi usean vuoden sopimuksen 20th Century Foxin kanssa, ja jo samana vuonna hän esiintyi ensimmäisessä pääroolissaan Jerri Jordanina musikaalikomediaelokuvassa "Minkäpä tyttö sille voi".


title: Jayne Mansfield

text: 1950-luvun lopulla Mansfield esiintyi muun muassa elokuvissa "Oikutteleva bussi" (1957), josta hänet palkittiin Golden Globe -palkinnolla "vuoden tulokkaana", "Murto yössä" (1957) ja "Houkuttelevat huulet" (1957), jonka Broadway -näytelmäversiossa hän oli näytellyt aiemmin. Komediasta "Sheriffi vastoin tahtoaan" (1958) Mansfield sai vuonna 1959 Motion Picture Exhibitor -lehden Golden Laurel -palkinnon. 1960-luvun alussa Mansfield esiintyi esimerkiksi elokuvissa "Liian kuumaa tavaraa" (1960), "Ateenan kaunotar" (1962) ja "Promises! Promises!" (1963), jossa Mansfieldistä tuli ensimmäinen Hollywood-elokuvassa alasti esiintynyt valtavirran näyttelijä. Elokuvien lisäksi Mansfield teki 1950- ja 1960-luvuilla lukuisia televisioesiintymisiä. Hän vieraili muun muassa televisiosarjoissa "Burken laki", "Suuntana aurinko" ja "Hitchcock esittää" sekä keskustelu- ja viihdeohjelmissa, esimerkiksi "The Ed Sullivan Show", "Person to Person" ja "What’s My Line?". Mansfield esiintyi 1960-luvulla myös muutamissa teatterituotannoissa, kuten kehut New Yorkissa saaneessa näytelmässä "Bussipysäkki" (1965) ja musikaalissa "Herrat pitävät vaaleaveriköistä" (1966). Lisäksi Mansfield esiintyi 1950-luvun lopulta lähtien omalla show’llaan Las Vegasin Dunes- ja Tropicana Hotel & Casino -hotelleissa sekä yökerhoissa ympäri maailmaa. Yhdysvaltain asevoimille hän kävi esiintymässä yhdessä Bob Hopen kanssa Japanissa, Koreassa, Guamissa ja Havaijilla.


title: Jayne Mansfield

text: Erottuaan ensimmäisestä miehestään Mansfield avioitui vuonna 1958 vuoden 1955 Mr Universumin, kehonrakentaja Miklós ”Mickey” Hargitayn kanssa. Hargitay ja Mansfield saivat yhdessä kolme lasta: Miklós (s. 1958), Zoltán (s. 1960) ja Mariska (s. 1964). Perhe asui suuressa kartanossa Sunset Boulevardin varrella Beverly Hillsissä, josta käsin he matkustelivat Mansfieldin mukana tämän esiintymismatkoilla eri puolilla maailmalla. Mansfield ja Hargitay erosivat vuonna 1963, mutta heidän Meksikossa saamansa avioero tuli voimaan Yhdysvalloissa vasta seuraavana vuonna heidän viimeisen yhteisen lapsensa syntymän jälkeen.


title: Jayne Mansfield

text: Vuonna 1964 Mansfield julkaisi albumin "Jayne Mansfield: Shakespeare, Tchaikovsky & Me", jossa hän lausuu William Shakespearen sonetteja ja useiden tunnettujen runoilijoiden runoja Pjotr Tšaikovskin musiikin soidessa taustalla. Lisäksi Mansfield on tehnyt useita levytyksiä laulajana yhteistyössä muun muassa Jimi Hendrixin kanssa.


title: Jayne Mansfield

text: Mansfield avioitui viimeisen kerran ohjaaja-käsikirjoittaja Matt Cimberin kanssa vuonna 1964, mutta he muuttivat erilleen seuraavana vuonna ja hakivat avioeroa vuonna 1966. Avioliitosta syntyi kuitenkin poika Antonio (s. 1965), joka on Mansfieldin viides ja viimeinen lapsi.


title: Jayne Mansfield

text: Mansfield kuoli auto-onnettomuudessa ollessaan esiintymismatkalla Louisianassa vuonna 1967. Onnettomuus sattui U.S. Route 90 -moottoritiellä lähellä Slidellin kaupunkia, kun auto törmäsi mutkaiselle tielle pysähtyneen traktorin perävaunuun. Mansfield oli kuollessaan 34-vuotias. Onnettomuudessa kuolivat myös autonkuljettaja ja Mansfieldin asianajaja ja seuralainen Samuel Brody, mutta auton takapenkillä matkustaneet Mansfieldin lapset, Miklós, Zoltán ja Mariska, selvisivät vähäisin vammoin.


title: Jayne Mansfield

text: Mansfield on haudattu Fairview Cemetaryn hautausmaalle Pen Argyliin Pennsylvaniaan, minkä lisäksi hänellä on muistohauta Hollywood Forever -hautausmaalla Hollywoodissa, Los Angelesissa. Elokuvaurastaan tähden Hollywood Walk of Famelle (6328 Hollywood Blvd.) saanut Mansfield sijoittui toiseksi heti Marilyn Monroen jälkeen, kun "Playboy" nimesi 1900-luvun sata suurinta seksisymbolia vuonna 1999.


title: Jayne Mansfield

text: Mansfield vieraili Suomessa lokakuussa 1963 ja esiintyi Suomen Television ensimmäisessä Miss Skandinavia -lähetyksessä. Jo maahan saapuessaan hän tarvitsi poliisisaattueen päästäkseen liikkumaan miespuolisten ihailijoidensa keskellä Helsinki-Vantaan lentoasemalla. Epävirallisten tietojen mukaan Mansfield peri esiintymisestään Svenska Teaternissa Helsingissä liki 40 000 markan (vuoden 2005 rahassa noin 90 000 euron) palkkion, mikä aiheutti runsaasti kirjoittelua sanomalehtien yleisönosastoissa.. Ohjelma oli osa Tesvision "Aikamme huiput" -viihdesarjaa. Kallis sarja oli kaupallisen Tesvision viimeinen yritys pysyä pinnalla Ylen puristuksessa. Svenskanin lavalla Mansfield muun muassa soitti viulua varsin taitavasti. Mansfield oli esiintymisajankohtana viidennellä kuukaudella raskaana, minkä povipommina tunnettu tähti halusi tuon ajan lehtitietojen mukaan peitellä runsailla plyymeillä. Tytär Mariska Hargitay syntyi 23. tammikuuta 1964.


title: În culori

text: În culori on romanialaisen eurodance-yhtye Akcentin toinen albumi, ja ensimmäinen nykyisellä kokoonpanolla. Ensimmäisellä "Senzatia"-albumilla mukana olivat Adrian Claudiu Sana ja Ramona Barta, mutta "În culorista" lähtien yhtyeen ovat muodostaneet Sana, Marius Nedelcu, Sorin Ştefan Brotnei ja Mihai Gruia.


title: Trecia Smith

text: Trecia Smith (s. 5. marraskuuta 1975) on jamaikalainen kolmiloikkaaja ja pituushyppääjä


title: Trecia Smith

text: Smith osallistui ensimmäisiin arvokisoihinsa 1997, jolloin hän karsiutui Ateenan MM-kisojen kolmiloikan loppukilpailusta. Edmontonin MM-kisoissa 2001 hän oli kahdeksas. Vuonna 2002 hän voitti pronssia Kansainyhteisön kisoissa tuloksella 14,32 ja sijoittui neljänneksi yleisurheilun maailmancupissa Madridissa. 2003 Smith osallistui Birminghamin sisäratojen MM-kisoihin, mutta karsiutui. Budapestin sisäratojen MM-kisoissa 2004 hän oli neljäs tuloksella 14,71. Samana vuonna Ateenan olympialaisissa Smith loikki 15,02, mutta jäi neljänneksi. Hän oli kauden lopussa seitsemäs.


title: Trecia Smith

text: Smith voitti maailmanmestaruuden Helsingin MM-kisoissa 2005 tuloksella 15,11. Samana vuonna hän oli neljäs . Vuoden 2006 kilpailukauden Smith avasi loikkimalla neljänneksi Moskovan sisäratojen MM-kisoissa. Saman vuoden Kansainyhteisön kisoissa hän voitti kultaa tuloksella 14,39 ja oli maailmancupissa neljäs. Osakan MM-kilpailuissa 2007 hän karsiutui kolmiloikan loppukilpailusta. Seuraavana vuonna hän oli Pekingin olympialaisissa yhdestoista. Vuonna 2009 hän loikki Berliinin MM-kilpailuissa viidenneksi ja seitsemänneksi. New Delhin Kansainyhteisön kisoissa 2010 hän voitti kultaa tuloksella 14,19 ja sai lisäksi kilpailujen "huomattavimmalle urheilijalle" myönnettävän David Dixon -palkinnon. Lontoon olympialaisissa 2012 hän oli kolmiloikassa seitsemäs.


title: Trecia Smith

text: Smith on maansa mestari kolmiloikassa vuosilta 2001, 2002, 2004, 2005, 2007, 2008 ja 2009. NCAA:n mestaruuden hän voitti pituushypyssä sisäradoilla 1997, 1998 ja 1999 sekä ulkoradoilla 1997 ja 1999 sekä kolmiloikassa sisä- ja ulkoradoilla 1998.


title: Lennonjohtaja

text: Lennonjohtaja johtaa siviililentoliikennettä tai sotilaslentoliikennettä ja vastaa siitä, että lentokoneet kulkevat täsmällisesti ja turvallisesti. Hän jouduttaa ilmaliikennettä ja pitää yllä järjestystä sen kulussa. Lennonjohtaja estää yhteentörmäykset niin ilma-alusten välillä kuin myös liikennealueella olevien esteiden ja ilma-alusten välillä. Hän valvoo laskeutuvia lentokoneita ja antaa tarvittaessa lentäjille radiopuhelimitse käskyjä.


title: Lennonjohtaja

text: Lennonjohtaja voi työskennellä teknisillä laitteilla korkeassa lennonjohtotornissa johtamassa kiitoteitä ja lähellä kenttää olevaa liikennettä. Hän voi myös työskennellä normaalissa huonetilassa tekemässä tutkatyötä. Lennonjohtaja työskentelee yksin tai ryhmässä, ja aina yhteistyössä muiden lennonjohtojen ja yhteistyötahojen kanssa. Työ on pääosin vuorotyötä.


title: Lennonjohtaja

text: Lentäjä ilmoittaa lentosuunnitelmansa etukäteen kaikille lennon varrella oleville lennonjohdoille. Sen ansiosta lennonjohto osaa odottaa koneen tuloa, ja se pääsee turvallisesti perille lennonjohdon ohjaamana siinäkin tapauksessa, että radioyhteydet matkalla katkeaisivat. Lennonjohtaja ja lentäjä ottavat radiopuhelimen välityksellä kontaktin toisiinsa lentokoneen lähestyessä. Lennonjohtaja antaa koneelle luvan laskeutua, kun se on suunnassa kiitotien kanssa. Tarvittaessa lennonjohtaja voi vaikuttaa koneiden tulojärjestykseen antamalla niille käskyjä kääntyä tai muuttaa nopeutta tai korkeutta.


title: Lennonjohtaja

text: Lennonjohtajan työssä vaaditaan muun muassa hyvää englannin kielen taitoa, kolmiulotteista havainnointikykyä, hyvää stressinsietokykyä ja keskittymiskykyä, kykyä tehdä useaa asiaa yhtä aikaa, yhteistyökykyä, ongelmanratkaisutaitoa, palvelualttiutta sekä hyvää terveydentilaa.


title: Lennonjohtaja

text: Työssä voi suuntautua lähi-, alue-, tai lähestymislennonjohtajaksi tai opettajaksi.


title: Lennonjohtaja

text: ANS Finland kouluttaa lennonjohtajia Avia Collegessa Helsinki-Vantaan lentoaseman välittömässä läheisyydessä. Lennonjohtajan koulutus on toisen asteen koulutus, vaikka pääsyvaatimuksena on vähintään toisen asteen koulutus, myös kielitaidon täytyy olla lähes erinomainen haettaessa koulutukseen. Koulutus on 120 opintoviikon laajuinen, joista 90 opintoviikkoa opiskellaan Avia Collegessa. Koulutusohjelma ei kuulu yhteishaun piiriin. Vuosittain koulutetaan 8-10 lennonjohtajaa. Suomessa työskentelee noin 300 lennonjohtajaa.


title: Pasi Jääskeläinen

text: Pasi (Basilius) Jääskeläinen (30. toukokuuta 1869 Haapavesi – 23. tammikuuta 1920 Helsinki) oli suomalainen laulaja, näyttelijä ja kanteleensoittaja. Jääskeläinen oli Suomen ensimmäisiä kuplettilaulajia. Hän oli mukana ensimmäisessä Helsingissä järjestetyssä levytystilaisuudessa 1904 ja levytti vuosien 1904–1911 aikana kymmeniä levyjä.


title: Pasi Jääskeläinen

text: Jääskeläinen opiskeli Oulun suomalaisessa yksityislukiossa vuosina 1879–1882. Lukkari- ja urkuritutkinnon hän suoritti Oulun lukkarikoulussa vuonna 1887.